Foto: eft banjaluka / RS\nOsvojivši prvo mesto u BiH, Dejan se plasirao na međunarodnu olimpijadu kao jedini predstavnik ove zemlje, nakon čega je usledio još veći uspeh - osvajanje trećeg mesta na Međunarodnoj olimpijadi iz Mikroelektronike u Jermeniji, na kojoj je učešće zauzelo 436 kandidata iz 13 zemalja sveta, piše Srpskainfo.\nOlimpijada se, priča Gutić, odvijala u dve etape. Prva je održana u zemljama učesnicama, a druga je podrazumevala izazovno takmičenje koje se sastojalo od naprednih inžinjerskih zadataka sa zahtevnim rešenjima.\nPrivilegija je, priča ovaj mladić, biti treći u svetu u onome što voliš. Međutim, tu privilegiju treba zaslužiti.\n– To je rezultat posvećenog rada, učenja i postavljanja ciljeva koji će vas uvek voditi daleko, napred, ali i dovesti do toga da je šolja kafe jedini način kako ostati budan tokom dugih neprospavanih noći, a sve u cilju što bolje pripreme za olimpijadu – iznosi Dejan kroz šalu.\nIstiče da su pripreme od njega zahtevale veliku posvećenost i mnoga odricanja, ali da sada vidi da se isplatilo, a sve, kako kaže, zahvaljujući veri u sebe i velikoj podršci porodice i okruženja.\nCilj mu je, kaže, da se u narednim mesecima vrati u Banjaluku po još jedan životni trofej – diplomu Elektrotehničkog fakulteta.\nA nagrada koju je osvojio, Dejana čeka u Jermeniji, gde je lično pozvan na svečano uručenje.


Muzej u okviru Svetosavskih svečanosti - podunavlje.info\nSMEDEREVO, 21. januar 2017 – Muzej u Smederevu saopštio je programe koje će predstaviti publici u okviru ovogodišnjih, 28. Smederevskih svetosavskih svečanosti – izložbe, smotru etnološkog filma, edukativni program i radionice za učenike.\nSmotra „Slavski kolač“ biće održana u utorak, 24. januara u periodu od 12 do 14 časova u Gradskoj galeriji savremene umetnosti Smederevo, u čijem programu učestvuju žene Smedereva. Uz afirmaciju umeća vrednih smederevskih domaćica, izložba slavskih kolača će ukazati i na značaj krsne slave u crkveno-narodnim običajima, tradiciji i kulturnom nasleđu srpskog naroda.\nPredavanje „Slava – živo nasleđe“ najavljeno je takođe za utorak, sa početkom u 18 časova u Muzeju u Smederevu. Predavači su: dr Miloš Matić i dr Marko Stojanović, muzejski savetnici Etnografskog muzeja u Beogradu.\nKrsna ili Porodična slava je praznik posvećen hrišćanskom svecu zaštitniku porodice koji proslavlja većina pravoslavnog hrišćanskog stanovništva Srbije. Krajem 2014. godine Slava je upisana na Uneskovu Reprezentativnu listu nematerijalnog kulturnog nasleđa čovečanstva.\nO ovom običaju koji je postao jedno od osnovnih identitetskih obeležja srpskog naroda, njegovom poreklu, elementima i značenjima govoriće stručnjaci iz Etnografskog muzeja u Beogradu koji su učestvovali u aktivnostima za nominaciju Slave na Uneskovu listu.\nSmotra etnološkog filma organizuje se u saradnji sa Etnografskim muzejom iz Beograda, koji je organizator Međunarodnog festivala etnološkog filma već 25 godina. U okviru Smotre etnološkog filma u Muzeju u Smederevu tokom tri večeri biće prikazano sedam filmova – četiri domaća i tri filma strane produkcije.\nIzložba „Energetske strukture”, kao poslednji najavljeni program, biće postavljena u Gradskoj galeriji savremene umetnosti Smederevo. Autori izložbe su Aleksandar Lazar i Milan Bulatović, doktoranti umetničkih studija grafike na Fakultetu likovnih umetnosti u Beogradu.\nOtvaranje izložbe je najavljeno u sredu, 25. januara u 18,30 časova, a postavka će zainteresovanima biti dostupna do 13. februara.\nSin ostao pored smrznute majke dok i on nije umro od hladnoće\n27/01/2022, 2:44 am


Zdravković: U jednom mesecu je preminulo čak 200 penzionera zbog korone - JUGPRESS\nZdravković: U jednom mesecu je preminulo čak 200 penzionera zbog korone\nU jednom mesecu je preminulo čak 200 člnaova Udruženja penzionera zbog korone, rekao je za Regionalnu informativnu agenciju JUGpress predsednik ovog udruženja Bratislav Zdravković.\nKorona je uticala na čitav društveni i privredni sistem u svetu, pa nisu bili pošteđeni ni penzioneri kao društvena kategorija a Zdravković kaže da je došlo do povećanja smrtnosti u ovoj populaciji u odnosu na uobičajene brojke.\n„U jednom mesecu je preminulo čak 200 naših članova! Ne kažem da je direktan uzrok korona, ali penzioneri su ionako populacija koja ima mnoga obolenja, posebno neka hronična. Uz koronu je došlo do pogoršanja osnovnih bolesti, a pored toga lekari specijalisti su bili angažovani u kovid sistemima, pa nije imao ko da pregleda bolesne.\nPritom, podsećam, radi se o materijalno ugroženoj populaciji, koja nema sredstva za privatno lečenje.\nOn ističe i da se većina penzionera vakcinisala protiv virusa kovid 19, na šta su ih, kaže i oni upućivali.


Pale: Obilježen Dan boraca odbrambeno-otadžbinskog rata - FILTER\nPale: Obilježen Dan boraca odbrambeno-otadžbinskog rata\nDanas je u Palama obilježen Dan boraca odbrambeno-otadžbinskog rata. U crkvi Uspenja Presvete Bogorodice služen je parastos, a na Centralnom spomeniku položeni su vijenci poginulim borcima koji su svoje živote dali za stvaranje Republike Srpske.\nNakon parastora i polaganja vijenaca, dodijeljene su diplome i zahvalnice učenicima i djeci predškolskog uzrasta iz oblasti literarnih i likovnih radova na temu Odbrambeno-otadžbinskog rata.\nPredsjednik Boračke organizacije, Mihajlo Parađina, istakao je da se Republika Srpska, posebno posljednjih godina, suočava sa raznim pritiscima koji dolaze iz Federacije Bosne i Hercegovine kako zbog pokušaja da se istorija promijeni, tako zbog impliciranja da je srpski narod napravio genocid.\n“Borci su, svojim neposrednim učešćem, dali ogroman doprinos za odbranu svog naroda i stvaranja Republike Srpske kao najvećeg djela i najvrednije tekovine odbrambeno-otadžbisnkog rata. Od rata, pa sve do današnjeg dana, permanentno su prisutni pritisci neprincipijelnih kampanja i političkog establišmenta, dijela iz Federacije Bosne i Hercegovine, a dijela međunarodnog faktora koji teže i rade na uništavanju Republike Srpske. Faktori, ratnohušačkog Sarajeva, prije svega, žele da nametnu drugi karakter rata, da mijenjaju istoriju”, rekao je Parađina.\nIzaslanik predsjedavajućeg i srpskog člana Predsjedništva BiH Boško Tomić, naglasio je da se srpski narod kroz vijekove borio za svoju slobodu i za opstanak na ovim prostorima. Istakao je da je borba, u ratnim godinama, podrazumijevala oružje, dok danas podrazumijeva borbu razumom, pameću i ličnim doprinosom svakog od nas.\n“Rat je stao ali naša borba ne treba da stane jer je sada borba za ekonomiju, za bolji život, za mlade i to treba da bude zadatak svih nas. Ono što posebno treba poželjeti je da svaka godina bude uljepšana time što će se stvarati nove vrijednosti, što će se broj stanovnika povećavati, što će se spriječiti odlazak sa ovih prostora… To svima nama treba da bude cilj i zadatak”, izjavio je Tomić.\nNačelnik opštine Pale Boško Jugović, čestitao je Dan boraca Odbrambeno-otadžbinskog rata i dodao je da se srpski narod, zaštitničkim odnosom prema Republici Srpskoj može odužiti svima onima koji su svoj život dali za stvaranje Srpske.\n“Odnosom prema Republici Srpskoj, a to je na nama, na stanovnicima opštine Pale i Republike Srpske, odužićemo se njima i štititi ono što je najsvetije i ono što u oni stvorili, a to je Republika Srpska”, poručio je Jugović.\nJugović je podsjetio da je prošle godine položen kamen temeljac za izgradnju Muzeja Odbrambeno-otadžbinskog rata čije sjedište će se nalaziti u Palama.\n“Ušli smo u pripremne faze izmještanja određene infrastrukture. Zbog zimskih uslova smo zaustavili radove, početkom sezone nastavljamo. Obezbijeđeno je prvih pola miliona maraka. S obzirom na to da se radi o republičkoj instituciji, smatram da ćemo u toku godine imati nastavak radova”, istakao je Jugović.\nPrethodna Savčić: Potrebna “mobilizacija” s ciljem odbrane istine o ratu\nSavčić: Potrebna “mobilizacija” s ciljem odbrane istine o ratu\nRaspored Bogosluženja u Hramu Uspenja Presvete Bogorodice na Palama


Povratnici dobili novčanu pomoć za ugradnju građevinskog materijala\nDrugi krug podjele sredstava za 78 porodica!\nU sali Skupštine BPK-a Goražde 29.09.2006. godine izvršeno je potpisivanje ugovora o dodjeli novčanih sredstava povratnicima za ugradnju građevinskog materijala i rekonstrukciju stambenih objekata u njihovim mjestima povratka.\nUgovore sa 78 porodica iz općina: Goražde, Foča-Ustikolina, Rogatica, Novo Goražde i Čajniče, u vrijednosti od 98.900 KM potpisao je ministar za socijalnu politiku, zdravstvo , raseljena lica i izbjeglice u Vladi BPK-a Goražde Muhamed Hadžić.\nOvo je drugi krug podjele novčanih sredstava s ciljem pomoći povratnicima u rekonstrukciji stambenih objekata, koji je izvršen u skladu sa nedavno usvojenom Odlukom Vlade o odobravanju sredstava, te Programom rada Ministarstva za socijalnu politiku, zdravstvo, raseljena lica i izbjeglice za 2006. godinu i Programom utroška sredstava na ekonomskom kodu „Izdaci za raseljena lica i izbjeglice (pomoć za rekonstrukciju i povratak). U prvom krugu, ovu pomoć dobila su 54 korisnika, a vrijednost sredstava iznosila je 67.900 KM.\nFinansijska pomoć povratnicima za ugradnju građevinskog materijala iznosi do 2000 KM po pojedincu, a potrebna sredstva obezbijedili su federalno Ministarstvo za raseljene osobe i izbjeglice, kao i resorna ministarstva Vlade BPK-a Goražde i Kantona Sarajevo.\nPrema riječima ministra Hadžića, do kraja ove godine biće nastavljena kontinuirana podjela novčanih sredstava povratnicima kojima je neophodna pomoć za ugradnju građevinskog materijala prilikom rekonstrukcije njihovih stambenih objekata.


U FEDERACIJI BIH OKO 300 KOMPANIJA DOSAD ISKAZALO INTERES ZA NABAVKOM VAKCINA | RTVUSK.ba\nU FEDERACIJI BIH OKO 300 KOMPANIJA DOSAD ISKAZALO INTERES ZA NABAVKOM VAKCINA\n- Iz Udruženje poslodavaca su kontaktirali kabinet premijera Federacije BiH, Ministarstvo zdravstva FBiH, te Federalni zavod za javno zdravstvo kako bi se ova aktivnost koordinirala sa nadležnim federalnim i kantonalnim institucijama.\nSARAJEVO, 5. aprila - Predsjednik Udruženja poslodavaca Federacije BiH Adnan Smailbegović izjavio je da je dosad oko 300 kompanija iskazalo interes u vezi s njihovom incijativom za nabavku vakcina.\nInicijativa, kako je dodao, podrazumijeva da se kompanije koje žele kupiti vakcine za svoje radnike, pridruže nabavci koju obavljaju državni organi te plate i osiguraju dovoljnu količinu vakcina.\n"Naša osnovna ideja je nastala kada smo vidjeli da je Federalna vlada zauzela stav da ide u hitnu nabavku vakcina. Tu smo vidjeli šansu da i mi probamo da se 'zakačimo' za taj kanal, probamo finansirati i osigurati jedan dio vakcina za zaposlenike naših kompanija uzimajući u obzir da će vjerovatno proći izvjesno vrijeme dok veliki broj njih dođe na red za vakcinaciju", kazao je Smailbegović.\nNapomenuo je da je mnogo kompanija izrazilo želju da naprave donacije za svoje lokalne zajednice u kojima djeluju.\n"Odziv je dosta dobar, imali smo oko 300 kompanija koje su se javile. Neke su iskazale brojeve, a neke nisu zato što je još puno pitanja na koje mi nemamo odgovor, kao što su koliko koštaju vakcine, koje će i kada biti dostupne i slično. Siguran sam da će odziv biti još bolji jer je anketiranje kompanija još uvijek otvoreno", dodao je Smailbegović.\nIz Udruženje poslodavaca su kontaktirali kabinet premijera Federacije BiH, Ministarstvo zdravstva FBiH, te Federalni zavod za javno zdravstvo kako bi se ova aktivnost koordinirala sa nadležnim federalnim i kantonalnim institucijama.\nNadležni su, naveo je Smailbegović, ocijenili da je ova inicijativa zanimljiva te da je za njenu realizaciju neophodno da raspolažu informacijima o kompanijama koje su spremne uključiti se u ovu akciju i količini vakcina koja bi po osnovu ove aktivnosti trebala biti nabavljena.\nSmailbegović je nepomenuo da bi nabavka vakcina išla isključivo preko distributera koje bi ovlastila Vlada FBiH. Posao skladištenja vakcina i raspored vakcinisanja bi se provodio preko nadležnih zavoda za javno zdravstvo.\n"Mi na ovo gledamo kao humani potez da zaštitimo zdravlje ljudi, ali ujedno i poslovni potez jer smatramo da bi moglo doprinijeti stabilizaciji biznisa u kompanijama", istakao je Smailbegović.\nNeovisno o ovoj inicijativi u vezi s vakcinama, dodao je Smailbegović, Udruženje poslodavaca je otprilike prije mjesec poslalo pismo Federalnoj vladi u kome su zamolili da neke djelatnosti i radna mjesta pokušaju staviti u prioritetne grupe za vakcinaciju jer je to neophodno zbog prirode njihovog posla.\nTakva je situacija, među ostalim, sa profesionalnim vozačima da bi se omogućio nesmetan protok ljudi i dobara.\nUdruženja poslodavaca FBiH


Kolašinac najbolji prvog dana Kupa Srbije u Novom Pazaru\nNaslovnica Sjeverni Sandžak Novi Pazar Kolašinac najbolji prvog dana Kupa Srbije u Novom Pazaru\nBacač kugle Beogradskog atletskog kluba Asmir Kolašinac ostvario je najvredniji rezultat prvog dana takmičenja u trećem kolu Kupa Srbije u Novom Pazaru, gdje je danas pobjedio hicem od 20,40 metara.\n“Bacao sam iz punog treninga, pa sam zadovoljan. Za mene su najbitnija takmičenja finale Kupa Srbije i Kup Evrope, gdje ću pokušati da izborim normu za Svjetsko prvenstvo u Dohi i Olimpijske igre u Tokiju. Blizu sam tih 20,70 metara”, rekao je Kolašinac.\nNovopazarka Amela Terzić trijumfovala je na 3.000 metara vremenom od 10 minuta i 53,24 sekundi, a na dvostruko kraćoj dionici slavili su njene klupske kolege Teodora Simović sa četiri minuta i 38,25 sekundi i Elzan Bibić sa tri minuta i 56,32 sekundi.\n“Važno takmičenje za mene, s obzirom da me od 11. do 14. jula očekuje Evropsko prvenstvo za mlađe seniore u Jevleu. Tu ću pokušati da ostvarim što bolji plasman u disciplinama 1.500 i 5.000 metara”, naveo je Bibić.\nNajbolji na 100 metara bili su Milana Tirnanić iz Crvene zvezde sa 11,89 sekundi i sprinter Partizana Aleksa Kijanović sa 10,71 sekundi.\nNa 110 metara s preponama najbrži je bio Milan Ristić iz Crvene zvezde sa 14,48 sekundi, a u trci atletičarki na 100 metara s preponama pobedila je Maša Maričić iz Partizana sa 16,40 sekundi.\nMarko Jevremović iz Crvene zvezde sa 48,49 sekundi i članica Partizana Tamara Vesković sa 59,60 sekundi bili su bez premca na 400 metara s preponama.\nSrđan Mate iz Beogradskog atletskog kluba ostvario je trijumf na 3.000 metara sa devet minuta i 24,54 sekundi, kod troskokašica se izdvojila Milica Regoje iz Košutnjaka sa 12,31 metara, a kod skakača u vis Jasmin Halili iz Crvene zvezde sa 2,05 metara.\nTreće kolo Kupa Srbije u Novom Pazaru nastavlja se sutra od 16.30.


Da li će ekonomija odlučiti predsedničke izbore? - Američki izbori\nDa uprkos velikim spoljnopolitičkim uspesima, ekonomski indikatori ipak presudno utiču na opredeljenje birača, na teži način je shvatio Džordž Buš Stariji. Predsednik koji je izveo Sjedinjene Države kao pobednicu Hladnog rata i uspešno intervenisao u Panami i Iraku, nije uspeo da obezbedi drugi mandat. Iako je podrška koju je Buš uživao godinu dana pre izbora dostizala čak i 90%, ekonomski pad i povećanje nezaposlenosti koje je usledilo, učinili su da američki građani brzo zaborave na njegove uspehe u spoljnoj politici i za 42. predsednika SAD izglasaju njegovog protivkandidata, Bila Klintona. Ovi izbori ostavili su u amanet svim budućim predsedničkim kandidatima poruku, da se suština biračkog opredeljenja može svesti na čuvenu maksimu „Reč je o ekonomiji, glupane“!\nDa smo pre samo nekoliko meseci, na osnovu ove premise pokušali da izvedemo zaključak o novembarskim izborima, Trampov reizbor gotovo da ne bi bio dovođen u pitanje. Stopa nezaposlenosti od samo 3,5%, najniža u poslednje tri decenije, uz solidan ekonomski rast, bili su jedan od najsnažnijih argumenata u kampanji aktuelnog predsednika. A onda se desila korona.\nEpidemija virusa COVID-19 dovela je do naglog porasta nezaposlenosti u Sjedinjenim Državama i ekonomske recesije čije će najsnažnije posledice tek uslediti. Međutim, uprkos urušavanju privrede SAD, Donald Tramp je zadržao svoj primarni pristup u kampanji – na sva zvona hvaliti ekonomske uspehe. Upravo ovo je Tramp učinio, kada je primio poslednji izveštaj koji, na iznenađenje mnogih, svedoči o tome da je nezaposlenost pala sa 14,7 na 13,3%.\nUbrzo je stigao odgovor i iz suprotnog tabora. Džo Bajden je izjavio kako je neprimereno da predsednik slavi blagi pad nezaposlenosti u situaciji kada najveći broj ljudi koji je ostao bez posla ,,zbog Trampovog očajnog odgovora na pandemiju“, još uvek nije uspeo da povrati isti. Bajden će očekivano nastaviti sa pristupom u kojem će za ekonomsku recesiju i njene posledice kriviti Donalda Trampa, ne dozvoljavajući aktuelnom predsedniku da teret prebaci na ,,kineski virus“.\nMeđutim, za razliku od uobičajene recesije koja po automatizmu prouzrokuje otpuštanja usled pada ekonomske aktivnosti, u ovoj krizi su gubici poslova delom bili i posledica svesne politike zatvaranja fabrika, kako bi se sprečilo širenje virusa. Ovo svakako otežava mogućnost kritike aktuelnog predsednika, iako će Bajden bez sumnje nastaviti da insistira na tome da je neprihvatljivo visoka stopa nezaposlenosti, posledica Trampovog pogrešnog rukovođenja krizom.\nSa druge strane, Donald Tramp je takođe u nezahvalnoj poziciji, ako želi da nastavi da fokusira svoju kampanju na ekonomskim temama. Oživljavanje privrede sada nije stvar samo ekonomskih mera koje bi se inače preduzele u situaciji uobičajene recesije, već je direktno povezana i sa javnim zdravljem. Potpuno otvaranje ekonomije, u situaciji kada se više od 20 hiljada građana na dnevnom nivou zarazi korona virusom, ne može biti mudar potez.\nPoslednja istraživanja pokazuju da se Tramp nalazi u ni malo dobroj poziciji. Prema istraživanjima portala FiveThirtyEight, u ovom momentu svega 40,8% građana SAD podržava aktuelnog predsednika, što je najgori rezultat još od februara 2019. godine. Iako je do izbora preostalo još dosta vremena, istorija nas uči da su ispitivanja javnog mnjenja pet meseci pre izbora, u najvećem broju slučajeva – ne i uvek, veoma precizno predviđala krajnje ishode izbora.\nKako prenosi CNN, procenat onih koji odobravaju rad predsednika pet meseci pre izbora, može da se promeni, ali verovatno ne više od 3%. Predsednik koga u izbornoj godini, u junu mesecu, podržava negde oko 40% birača, ima svega 20% šanse da bude reizabran, zaključuje FiveThirty Eight.\nMeđutim, istraživanje koje su nedavno radili Wall Street Journal i NBC News, pokazuju da, uprkos tome što Bajden uživa veću generalnu podršku u biračkom telu, građani i dalje smatraju da je Tramp predsednik koji se daleko bolje može izboriti sa ekonomskom krizom i smanjiti nezaposlenost. Ovi rezultati vrlo dobro ukazuju na to, šta možemo da očekujemo u nastavku izborne kampanje.\nDonald Tramp će nastaviti da insistira na odličnim ekonomskim rezultatima koje je ostvario pre pandemije, kao i na tome, da je on jedini kandidat koji državu može da izvuče iz recesije. Tramp često voli da spomene to, kako će Demokrate podići poreze ako se domognu Bele kuće, pa će verovatno pokušati i da diskredituje Bajdenove sposobnosti u borbi protiv ekonomske krize. Teško je da Tramp može pridobiti tradicionalne glasače Demokrata, ali bi negativnom kampanjom mogao da utiče na to, da veliki broj neopredeljenih birača apstinira od predsedničkih izbora. Bajden će sa svoje strane, zasigurno nastaviti da kritikuje aktuelnog predsednika, optužujući ga za neadekvatan početni odgovor na pandemiju, koji je potom bio multiplikator svih ostalih problema.\nDa li će Tramp uspeti, da u narednih pet meseci do izbora, fokus kampanje prebaci na ekonomske teme, čime bi izborna trka dospela na teren na kome se aktuelni predsednik znatno bolje snalazi od Džozefa Bajdena, ostaje da se vidi. Čini se da je ovakav manevarski potez, poslednja slamka spasa za Donalda Trampa.


Za plastenike u dva projekta obezbijeđeno 63.000 KM | Palelive.com\nPočetna Regija Sokolac Za plastenike u dva projekta obezbijeđeno 63.000 KM\nZa plastenike u dva projekta obezbijeđeno 63.000 KM\nSOKOLAC – Na Sokocu je u proteklih nekoliko dana postavljeno 20 od planiranih 37 plastenika u okviru projekta Međunarodnog fonda za poljoprivredni razvoj ukupne vrijednosti 28.000 KM, koji lokalna uprava realizuje posredstvom resornog ministarstva u Vladi Srpske.\nNačelnik za privredu i finansije opštine Sokolac Mitar Pržulj rekao je novinarima da je cijena jednog plastenika, površine 50 metara kvadratnih, 1.400 KM i da su poljoprivrednici zainteresovani za njihovu nabavku.\nPržulj je pojasnio da korisinici u cijeni plastenika učestvuju sa 400 KM, opština Sokolac sa 300 KM, a IFAD obezbjeđuje 700 KM.\nOn je istakao da je prije nekoliko dana u opštini Sokolac, u okviru projekta “Ekonomsko osnaživanje višečlanih porodica putem plasteničke proizvodnje”, završeno postavljanje 15 plastenika površine 24 metra kvadratna za višečlane i porodice slabijeg materijalnog stanja.\nPržulj je naveo da su ove porodice plastenike dobile besplatno u okviru projekta koji podrazumijeva i obuku korisnika, a čija je ukupna vrijednost oko 35.000 KM.\nOn je dodao da je 30 odsto sredstava obezbijedila opština Sokolac, a 70 odsto UNDP, posredstvom Regionalnog programa lokalne demokratije na zapadnom Balkanu /ReLOaD/, koji se na lokalnom novu realizuje posredstvom Udruženja građana “Aurora”.\nŽeljko Kovačević iz sela Puhovac nadomak Sokoca rekao je novinarima da njegovoj petočlanoj porodici u kojoj niko nije zaposlen plastenik od 24 metra kvadratna znači mnogo.\nIz opštine Sokolac su za narednu sedmicu najavili potpisivanje ugovora o realizaciji projekta nabavke steonih junica između opštine, bilećke mljekare “Pađeni”, predstavnika Ministarstva poljoprivrede, šumarstva i vodoprivrede Srpske i zainteresovanih proizvođača mlijeka sa područja Sokoca.\nPrethodni članakCrnjak: Smanjen broj osuđenih muškaraca, žensko odjeljenje popunjeno\nNaredni članakNastavljeno gašenje vatre uz pomoć helikoptera Srpske


Sofija Mandić | 07. avg 2017.\nJavnosti je Savet za štampu poznat kao institucija koja hoće da popravi stanje u kojem se nalaze domaći mediji. Druge institucije su se, znamo, proglasile kao nenadležne da to rade iako su baš zbog toga bile osnovane. Doprinos poboljšanju stanja medija Savet daje svojim izveštajima o njihovom radu (pre svega izveštaja o poštovanju Kodeksa novinara Srbije). U najnovijem izveštaju, za period mart-decembar 2016, Savet konstatuje da se Kodeks novinara krši drastično više (za oko 50 odsto) u odnosu na prethodnu godinu.\nNajčešće se krše obaveze istinitog izveštavanja, poklanjanja dužne novinarske pažnje, poštovanja privatnosti osoba, te poštovanja pretpostavke nevinosti pre odluke suda. Savet izveštava o osam dnevnih novina – Politika, Danas, Večernje novosti, Blic, Alo, Kurir, Informer i Srpski telegraf. Izveštaji pokazuju da je u štampanim medijima u Srbiji nepoštovanje novinarskih standarda pravilo, a ne izuzetak. Pored toga, Savet odlučuje i o žalbama na sadržaje za koje se sumnja da krše Kodeks.\nProšle nedelje i Peščanik se, po mišljenju Saveta, našao u društvu onih koji krše novinarske uzuse. Savet je navodno utvrdio da je Peščanik prekršio Kodeks novinara Srbije i to je objavio na svojoj internet strani.\nSavet je odlučivao po žalbi udruženja građana Egal. U žalbi Komisiji Saveta, Egal tvrdi da Peščanik nije objavio odgovor tog udruženja na tekst Bobana Stojanovića „Ana u šećernoj vuni ili tragedija državne službenice“. Tu stoji da je Stojanović „izneo niz neistina, poluinformacija, ili srpski rečeno, laži o paradi ’Ponos Srbije’ čiji je jedan od organizatora Udruženje građana Egal“. Dan po objavljivanju Stojanovićevog teksta, Egal je, kaže se još u žalbi, poslao odgovor Peščaniku, u skladu sa članovima 83 i 84 Zakona o javnom informisanju i medijima. U žalbi se, konačno, kaže i da Peščanik nije objavio odgovor, čime je narušio Kodeks novinara Srbije.\nStvar je, međutim, u tome da Peščanik nije dobio odgovor Udruženja Egal. Urednice Peščanika taj su odgovor prvi put videle kao prilog žalbi Savetu. Da je odgovor stigao, Peščanik bi sa njim postupio u skladu sa Zakonom o javnom informisanju i medijima, kao što je to činio i sa drugim odgovorima. „Sporan“ je, kako se naknadno ispostavilo, sledeći deo Stojanovićevog teksta: „iznenada se 2015. godine, paralelno sa Paradom ponosa najavljuje i manifestacija Ponos Srbija“. U odgovoru koji je u prilogu žalbe dobio Savet, udruženje Egal ne tvrdi da ta informacija nije tačna. Umesto toga stoje kvalifikacije i uvrede na račun autora, s posebnim naglaskom na njegov privatni život.\nU svojoj žalbi, udruženje Egal ne daje dokaz da je odgovor poslat i ne obrazlaže zašto je taj dokaz izostao. Iako su informisani da odgovor, koji je predmet žalbe, nije stigao i uprkos tome što se u principima odlučivanja o žalbama kaže da će se odlučivati na osnovu raspoloživih dokaza, Komisija Saveta za štampu je (glasovima devet od deset članova) odlučila da je Peščanik prekršio Kodeks novinara.\nSavet za štampu je udruženje građana, baš kao i udruženje građana Egal. Savet se može baviti analizom stanja u medijima, dokumentovanjem kršenja Kodeksa novinara i izricati javne opomene svojim članovima koji su, učlanjenjem u Savet, to prihvatili. To su legitimni i dopušteni ciljevi i mehanizmi jednog udruženja (da nije tako, udruženje ne bi moglo biti registrovano). Međutim, nijedno udruženje građana, pa ni Savet za štampu, ne može odlučivati o pravima i interesima stranaka u sporu, jer su ta pitanja u (makar i delimično) demokratskim zemljama u nadležnosti sudova.\nTo znači da Savet može utvrditi da je neki medij prekršio Kodeks onda kada je to očigledno – recimo, kada objavljuje detalje iz istrage, tvrdi da je neka osoba kriva pre nego što je to utvrđeno u sudskom postupku i slično. Savet može imati i interne mehanizme da članove svog udruženja sankcioniše za takve prestupe.\nMeđutim, Savet nema ni nadležnost ni mehanizme da odlučuje o radu medija koji nisu članovi tog udruženja. Savet nije državni organ, nema nadležnost da utvrđuje da li je jedna strana drugoj poslala odgovor ili da li je taj odgovor bio odgovarajućeg sadržaja (zakon ne obavezuje da se objavi svaki odgovor; smatrati da postoji obaveza da se objavi bilo koji odgovor jeste sasvim krivo shvatanje „kulture dijaloga“). To je posao suda.\nPeščanik je članovima Komisije za žalbe Saveta za štampu izložio svoj stav i predložio da udruženje Egal zaštitu zbog navodno neobjavljenog odgovora potraži pred nadležnim sudom. Takođe, Peščanik je bio izričit da iz principijelnih razloga ne želi da učestvuje u postupku koji vodi udruženje građana čiji Peščanik nije član i pri tom zamolio da međusobna komunikacija ne bude uvršćena u „predmet“. Uprkos tome, navodi iz privatnih razgovora su iskorišćeni u postupku pred Savetom.\nSavet za štampu je dovršio postupak i objavio Javnu opomenu Peščaniku, gde se tvrdi da je Peščanik prekršio Kodeks novinara. U obrazloženju, Savet konstatuje da „članovi Komisije teško mogu sa sigurnošću utvrditi da li je odgovor zaista poslat“, ali da „odgovornost za to snose i urednice ’Peščanika’ koje su odlučile da komunikaciju sa čitaocima svedu na kontakt formular na sajtu“, zbog čega je bilo kome ko šalje dopis redakciji „teško da dokaže da ga je zaista poslao“.\nSavet za štampu je propustio da primeti da se uz kontakt formular na sajtu Peščanika nalazi i adresa medija, na koju Peščanik uredno prima poštu. Takođe, Peščanik je do sada objavio na desetine odgovora poslatih na email adresu koja se nalazi na sajtu.\nSavet ide i korak dalje, pa tvrdi da „Komisija ne može da se izjašnjava na osnovu toga kome više veruje, podonosiocu žalbe ili redakciji“, ali da smatra da u ovom slučaju i „nije od presudnog značaja da li je ’Peščanik’ primio odgovor ili je za njega saznao nakon što je Egal podneo žalbu Savetu za štampu“. Uz to Savet konstatuje da je Peščanik mogao biti upoznat sa sadržajem odgovora udruženja Egal i preko društvenih mreža „jer su urednice portala na njima vrlo aktivne“ – što je zaključak bez ikakvog smisla. Ostvarivanje prava na odgovor u medijskom prostoru u tumačenju Savet poprima tako nove obrise: po mišljenju Saveta, da bi poštovali Kodeks novinara urednici moraju da prate da li su na društvenim mrežama objavljeni odgovori koji se odnose na sadržaje iz njihovih medija.\nIz Zapisnika o sednici Komisije za žalbe saznajemo nešto i o unutrašnjoj dinamici tela koje se stavilo u ulogu kvazisuda. Jedan od članova je izjavio da u ovom slučaju „nije reč o tome da li će se poštovati zakon, nego je stvar dobrog ukusa i kućnog vaspitanja omogućiti nekome da odgovori na tekst koji se odnosi na njega“. Drugi član je primetio „da su urednice ’Peščanika’ uložile veliku količinu enegrije da objasne da odgovor nisu ni dobile, iako je u stvari jasno da ne žele da ga objave, jer bi, u suprotnom, to mogle da urade i kada su dobile žalbu“. Treći član je smatrao da „Komisija ne treba da se bavi pravnim formalnostima, već Kodeksom koji propisuje da novinar poštuje pravo na odgovor“.\nMeđutim, stvar upravo jeste u poštovanju zakona. Mediji nisu u obavezi da objave odgovore koji im nikada nisu stigli i koji prema članu 98 Zakona o javnom informisanju i medijima nisu odgovarajućeg sadržaja. Da bi došlo do drugog koraka – odlučivanja o sadržaju – mora biti ispunjen prvi uslov – da je odgovor poslat na odgovarajuću adresu. Kao i zakon, Kodeks je jasan: novinar neguje kulturu i etiku javne reči, poštuje pravo na odgovor, izvinjenje i ispravku i dužan je da blagovremeno objavi odgovarajuću ispravku. Blagovremenost i adekvatnost odgovora se mogu tumačiti jedino u skladu sa Zakonom, a ne i „dobrim ukusom i kućnim vaspitanjem“. Sve to nisu „pravne formalnosti“, već temeljna prava i obaveze medija i onih koji mogu biti pogođeni pisanjem medija.\nOdluka Komisije za žalbe Saveta za štampu pokazuje sve dimenzije problema domaćeg novinarstva, ali i državnih institucija. O poštovanju ozbiljnih obaveza medija državni organi gotovo da uopšte ne odlučuju. Oni, pak, koji o etičnosti medija razmišljaju iz profesionalne perspektive, odlučuju na osnovu nagađanja, bez ikakve ograde kada su u pitanju vlastiti dometi i nadležnosti. Upravo je takvo ponašanje suprotno Kodeksu, koji od novinara traži da razlikuju činjenice od komentara, pretpostavki i nagađanja.\nDa je Savet za štampu sud, Peščanik bi zbog prvostepene odluke Saveta mogao da se obrati višem sudu zbog kršenja osnovnih procesnih načela, kao i zbog pogrešnog i nepotpuno utvrđenog činjeničnog stanja u prvostepenom postupku. Međutim, to pravo je Peščaniku uskraćeno, a sasvim zgodno – istekli su i svi zakonski rokovi u kojima bi Egal mogao da se obrati sudu zbog navodno neobjavljenog odgovora. Peščanik je tako na neprihvatljiv način proglašen odgovornim za učinjen novinarski prekršaj, čime Savet doprinosi zagađenju javnog prostora protiv koga se, navodno, bori.\nKako Savet za štampu može pomoći građanima?\n„Srpski telegraf“ prepisao tekstove „Južnih vesti“, Savet za štampu ih osudio\nPeščanik Savet za štampu\n← Strah i Vučićeve suze\nIzrael ukida Al Džaziru →


Životni standard pada, BiH jedina ne reaguje - mojKontakt portal - Radio Televizija Kontakt\nBosna i Hercegovina, odnosno Republika Srpska i Federacija BiH jedine su u okruženju, a među rijetkima i u Evropi koje praktično još uvijek nisu reagovale na drastičan rast cijena osnovnih životnih namirnica, pad životnog standarda stanovništva i inflaciju koja bilježi decenijske rekorde.\nCrna Gora od 1. januara ove godine povećala je minimalnu platu s 250 evra na 450 evra, s tim da je ukinula doprinose za zdravstvo i uvela neoporezivi dio zarade do 700 evra, istovremeno povećala porez za plate više od 1.000 evra s devet na 15 odsto. Takođe, usvojene su i izmjene i dopune Zakona o dječjoj i socijalnoj zaštiti kojima se predviđaju dječji dodaci za svu djecu do 18 godina, a sve ove mjere usmjerene su isključivo na zaštitu najsiromašnijih slojeva stanovništva.\nKao i Crna Gora, ali u mnogo većoj mjeri reagovala je i Srbija, koja je do sada građanima, posebno mladima i penzionerima, podijelila milijarde evra. Nedavno je završena isplata po 100 evra za više od milion mladih u Srbiji, a najavljeno je da će do jula mladi od 16 do 30 godina dobiti po još 100 evra. U ovoj sedmici počeće i isplata po malo više od 160 evra za sve penzionere u Srbiji koji su prošle godine u dva navrata dobili novac. Osim njima, Srbija je dijelila novac i ostalim građanima u nekoliko navrata, za šta je do sada potrošeno više od milijardu evra.\n“Za tri dana kreće isplata po 20.000 dinara za penzionere, to je oko 34 milijarde dinara, čime pokazujemo da u vreme krize za koju nismo krivi, i energetske i inflatorne, želimo da pomognemo ljudima i da podstaknemo dodatnu potrošnju, da bismo naš ekonomski rast mogli da podignemo na još viši nivo, jer je to suština svega”, rekao je nedavno Aleksandar Vučić, predsjednik Srbije, čije vlasti su u cilju zaštite standarda stanovništva još ranije ograničile cijenu hljeba.\nMjere za zaštitu najsiromašnijih slojeva stanovništva zbog inflacije i činjenice da cijene osnovnih životnih namirnica, goriva i kućnih potrepština rastu praktično na dnevnom nivou, preduzela je i Hrvatska. Vlada Hrvatske u ponedjeljak je na telefonskoj sjednici donijela uredbu i odredila najviše cijene naftnih derivata, a razmatra se i prijedlog da država penzionerima s primanjima manjim od 4.000 kuna pomogne sa iznosom od 400 do 1.200 kuna.\nOsim zemalja regiona, i evropske zemlje uglavnom su reagovale kako bi zaštitile standard stanovništva, koji je ugrožen posebno zbog rasta cijena energenata. Zanimljivo je da je u Evropi, recimo, rast cijena osnovnih životnih namirnica daleko manji nego u BiH, međutim rast cijena energenata je drastičan, što nije slučaj u BiH.\nAustrija je najavila paket pomoći od 1,7 milijardi evra, a između ostalog sva domaćinstva dobiće po 150 evra zbog povećanja cijena energije. Belgija je smanjila PDV na električnu energiju s 21 na šest odsto, a svako domaćinstvo dobiće po 100 evra. Kao i Belgija i Kipar je smanjio PDV na račune za struju s 19 na pet odsto, dok je Grčka pomogla direktnim subvencijama građanima itd. Francuska je za subvencije za električnu energiju građanima i privredi do sada doznačila nekoliko milijardi evra, dok je\nPoljska, recimo, otišla i korak dalje i od 1. februara ukinula PDV na hljeb, mliječne proizvode, meso i mesne prerađevine, a smanjila PDV na gorivo s 23 na osam odsto. Ukidanje ili smanjenje PDV-a drastično je snizilo cijene hrane pa tako, recimo, mediji prenose da kilogram narandži u Poljskoj košta 0,64 evra, a samo nekoliko kilometara dalje u Češkoj kilogram košta čak 2,06 evra.\nPero Ćorić, predsjednik Privredne komore Republike Srpske, kaže da država mora tražiti mjere koje će zaustaviti poskupljenja jer sve je poskupjelo – energija, roba široke potrošnje, materijali itd.\n“Sada se već moramo ozbiljno zamisliti zato što je to postalo ubrzano i procenti su daleko veći. Napori privrednika da povećaju plate i zadrže radnike su obezvrijeđeni kroz ovu inflaciju i sada je pitanje da li su plate ovolike kolike jesu i da li su realno manje nego što su bile”, rekao je Ćorić, dodajući da treba ozbiljno i vrlo brzo reagovati jer će biti kasno ako se izgubi kontrola. On kaže da su povećanjem cijena i prilivi u budžetu daleko veći i jedan od načina je da se od tih više sredstava formiraju fondovi koji bi intervenisali u slučajevima gdje je neophodno. “Država se mora odreći svojih prihoda”, rekao je Ćorić za “Nezavisne novine”.\nI Saša Stevanović, ekonomista, slaže se da država mora reagovati, istovremeno naglašavajući da je praksa mnogih zemalja takva da se protiv krize bori očuvanjem privatne potrošnje.\n“Ako nam je inflacija uvozna, djelovanje mjerama kojima će se novac podijeliti ugroženim kategorijama stanovništva, licima starijim od 65 godina i mladima od 15 do 24 godine u vidu nekih stipendija za rad djelovaće pozitivno na privatnu potrošnju i kult rada, a stariji ljudi prepoznaće republiku da im pomaže kada je teško”, rekao je Stevanović za “Nezavisne novine”, istovremeno ističući da je Srbija interesantan primjer.\nMilorad Dodik, predsjednik SNSD-a, rekao je da će predložiti smanjenje stope PDV-a na brašno, ulje, šećer i ostale osnovne životne namirnice na 10 odsto te da je to jedna od mjera koja bi sigurno zauzdala povećanje cijena i ublažila udar inflacije na prodične budžete u cijeloj BiH.\n“Diferencirana stopa PDV-a, uz ograničenje marži u maloprodaji, u ovom trenutku bi bio sasvim adekvatan odgovor na inflatorni udar. S obzirom na to da BiH ima najnižu stopu PDV-a u Evropi, smatramo da je vrijeme da se poveća PDV na luksuz, a da porezi na osnovne životne namirnice budu smanjeni”, rekao je Dodik, javljaju Nezavisne novine.


Simović sa Hemskerkom: SB spremna da podrži razvojne ciljeve Crne Gore - Vijesti.me\n"MIDAS DAO DOBRE REZULTATE"\nSimović sa Hemskerkom: SB spremna da podrži razvojne ciljeve Crne Gore\n"Simović je upoznao Hemskerka sa rezultatima koje Crna Gora postiže u realizaciji ekonomske politike i procesu fiskalne konsolidacije i naglasio značaj dobre komunikacije sa Svjetskom bankom u tim procesima"\nPotpredsjednik Vlade i ministar poljoprivrede Milutin Simović sastao se danas sa delegacijom Svjetske banke, koju je predvodio izvršni direktor u Odboru te institucije Frank Hemskerk, saopšteno je iz kabineta potpredsjednika.\nKako navode, na sastanku se razgovaralo o napretku razvojnih projekata koje Crna Gora realizuje sa Svjetskom bankom MIDAS 1 i MIDAS 2, razmjeni ideja u okviru Vladinih napora ka smanjenju nezaposlenosti i povećanju učešća stanovništva na tržištu rada, kao i o pravcima buduće saradnje.\n"Simović je upoznao Hemskerka sa rezultatima koje Crna Gora postiže u realizaciji ekonomske politike i procesu fiskalne konsolidacije i naglasio značaj dobre komunikacije sa Svjetskom bankom u tim procesima", stoji u saopštenju.\nDodaje se da je Hamskerk izrazio zadovoljstvo dosadašnjom saradnjom i izrazio spremnost SB da definiše dalje pravce podrške SB ostvarivanju razvojnih ciljeva Crne Gore u skladu sa planiranim povećanjem budžeta SB u narednom periodu.\nHemskerk je naglasio da projekat je projekat MIDAS prepoznat kao uspješan i da je dao očekivane rezultate.\n"Na bazi uspješnih iskustava projekta MIDAS 1, iskazano je međusobno povjerenje u uspješnu realizaciju novog veoma ambicioznog MIDAS 2 projekta, koji će dati novi podsticaj poljoprivrednim proizvođačima i razvoju poljoprivrede u Crnoj Gori", naovdi se u saopštenju.\nDogovoreno je da se intenzivira komunikacija o projektu podsticaja zapošljavanja, kao najvažnijeg socio-ekonomskog izazova koji ima, kako se zaključuje u saopštenju, najviši prioritet u Vladinoj ekonomskoj politici.\nhahaha..Kamataši vam kažu da ste na pravom putu, vjerovatno zato sto su krediti uzeti kod njih imaju garancije i "ohrabruju" nas da se zafuzujemo jos vise😁😁😁 Ali za aerodtome nema kredita za ulaganje jer su strane firme ukljucene u koncesione dalavere...!


Moskva o Minhenskoj konferenciji: Zapad rešava probleme u uskom krugu, a onda ih nameće ostalima - 20.02.2021, Sputnik Srbija\nMoskva o Minhenskoj konferenciji: Zapad rešava probleme u uskom krugu, a onda ih nameće ostalima\nZapadni partneri planiraju da razgovaraju o globalnim problemima sa kojima se čovečanstvo suočava u „suženom formatu“, a nisu čak ni razmatrali mogućnost da... 20.02.2021, Sputnik Srbija\nrusija, svet, vesti, minhenska konferencija o bezbednosti, amerika, marija zaharova\n16:33 20.02.2021 (Osveženo: 01:09 26.08.2021)\n© Sputnik / Alekseй Maйšev / Uđi u foto-galerijuMoskva\nZapadni partneri planiraju da razgovaraju o globalnim problemima sa kojima se čovečanstvo suočava u „suženom formatu“, a nisu čak ni razmatrali mogućnost da Rusija učestvuje na plenarnoj sednici Minhenske konferencije o bezbednosti, izjavila je portparolka Ministarstva spoljnih poslova Rusije Marija Zaharova.\nPrema njenim rečima, s obzirom na pitanja koja su bila na dnevnom redu, među kojima su globalne teme poput „problema svetskog razvoja“, „problema klimatskih promena“, „borba sa pandemijom virusa korona“, izaziva nedoumicu sastav učesnika na tom događaju.\n„U stvari, planirano je da se o problemima sa kojima se suočava celo čovečanstvo, razgovara u veoma 'suženom' formatu. Organizatori su na diskusiju pozvali rukovodstvo SAD i EU, kao i generalnog sekretara UN i generalnog direktora SZO. Nije bilo ni govora da u tome učestvuju i druge zemlje, uključujući Rusiju i Kinu“, konstatovala je portparolka.\nNaprotiv, o njima se razgovarano kao o pretnjama i suparnicima protiv kojih se treba boriti, dodaje Zaharova.\n„Ponovo moramo primetiti želju zapadnih partnera, koja je ojačala poslednjih godina, da rešavaju probleme u uskom krugu, da promovišu rešenja koja njima odgovaraju, a koja će se kasnije nametati ostalim članovima međunarodne zajednice kroz prizmu 'svetskog poretka zasnovanog na pravilima'“, dodala je Zaharova, naglasivši da Moskva ne deli takav pristup i poziva na široku međunarodnu saradnju.\nPodsetimo, juče je održana specijalna onlajn-sednica Minhenske konferencije o bezbednosti. Generalni sekretar NATO-a Jens Stoltenberg izjavio je da Evropa i Sjedinjene Američke Države zajedno treba da štite postojeći svetski poredak za koji izazov predstavljaju Rusija i Kina – one pokušavaju da „prekroje pravila u skladu sa svojim interesima“.\nAmerički predsednik Džo Bajden optužio je, nastupajući na Minhenskoj konferenciji, optužio Rusiju da pokušava da nanese štetu transatlantskim odnosima SAD i njenih saveznika.\nKako se Minhenska konferencija pretvorila u NATO samit: Evropa se vraća pod skute Amerike\nMinhenskom konferencijom dominiraće rusofobni a ne antikineski stavovi\nMinhenska konferencija o bezbednosti


Počinje i fudbalsko proleće u Palanci – Palanačke novine\nPočinje i fudbalsko proleće u Palanci\nOvog vikenda konačno počinje prolećna prvenstvena fudbalska sezona za palanačke klubove u Srpskoj, Podunavskoj i ligama mlađih kategorija FSR Zapadne Srbije.\nU 16. kolu Srpske lige grupa „Zapad“ fudbaleri GFK „Jasenica 1911“, u subotu 20. marta u 14,30 časova, na Gradskom stadionu dočekuju „Polet“ iz Ljubića.\nU 16. kolu Podunavske okružne lige u Glibovcu se sastaju „Glavaš“ – „Sloga“ (Miloševac), u Goloboku „Pobeda“ – „Budućnost“ (Mala Krsna), u Ratarima „Budućnost“ – „Vodice“, u Azanji „Šumadija“ – „Udarnik“ (Lozovik) i u Kusatku „Železničar“ – „Jedinstvo“ (Krnjevo).\nUtakmice se igraju u subotu i nedelju u 14.30 časova.\nU Pionirskoj ligi FSR Zapadne Srbije „Jasenica 1911“ u subotu gostuje u Kučevu gde će se sastati sa ekipom „Zvižda“.\n„Mladost“ izgubila u Zemunu 80:76\nNext story Najava trajnog rešavanja problema vodosnabdevanja građana\nPrevious story Prolećno uređivanje grada


Hrvatska: Igrači oba tima posedali na travu iz protesta\nPo prvi put jedan nesvakidašanji događaj obeležio je utakmicu fudbalskog šampionata Hrvatske (HNL) između Šibenika i Karlovca na Šubićevcu.\nProstitutka postala manekenka\nMarokanka Zahia Dehar postala je poznata javnosti nakon što je maloletna spavala sa francuskim fudbalerima za novac, a sada se može videti na naslovnim stranama poznatih modnih magazina.\nŠpanski fudbalski klubovi Barselona i Real Madrid su sportska društva koja najviše plaćaju svoje igrače, preneo je BBC istraživanje Sporting Intelidžensa.\nRomario i Bebeto odoše u politiku\nNekadašnji fudbalski asovi Bebeto i Romario, članovi reprezentacije Brazila koja je trijumfovala na Mundijalu u SAD 1994. godine, kandidati su za poslanike na regionalnim izborima koji će biti...\nFudbalere na tuširanju udarila struja\nObično tuširanje nakon fudbalske utakmice za dvojicu mladih igrača trećeligaškog kluba Jadran iz Kaštel Sućurca moglo je završiti kobno, nakon što ih je udarila struja.\nTrener fudbalera Crvene zvezde Vladimir Petrović Pižon odabrao je 27 igrača na koje računa u prolećnom delu sezone, dok je njegov kolega Goran Stevanović izabrao jednog manje, Nenad Đorđević...\nPogledajte masovnu tuču fudbalera!


07-06-2019 08:58 Ratni izveštaji Naoružanje Izdvojeno Svet Planeta\nIndija će nastaviti proces nabavke ruskog protivvazdušnog sistema S-400 uprkos rastućem pritisku Vašingtona, kazao je ministar spoljnih poslova te zemlje.\nIndijski zvaničnik je dodao da se ugovor o nabavci S-400 već primenjuje i da će Indija nastaviti da krši američki Akt o suprostavljanju neprijateljima Amerike putem sankcija (CAATSA).\nRusija i Indija potpisale su prošlog oktobra ugovor vredan 5,4 milijarde dolara, a prve isporuke S-400 očekuju se u oktobru 2020. godine.\nNedavno je zvanični NJu Delhi izrazio nadu da će biti izuzet iz CAATSA, i tako izbeći političke i ekonomske sankcije zbog saradnje sa ruskom industrijom naoružanja.\nAmerički državni sekretar Majk Pompeo upozorio je Egipat da će se suočiti sa sankcijama ako kupuje ruske avione Su-35, dok je Bela kuća takođe tražila od Turske da ponovo razmisli o kupovini S-400, nagoveštavajući da će zvanična Ankara biti isključena iz određenih segmenata NATO saradnje.\nŠto se tiče raloga za zainteresovanost Indije za S-400, stručnjaci procenjuju da u tom regionu rastu vojni rizici, jer se mnoge susedne zemlje naoružavaju. Nabavljaju se novi taktički i strateški raketni sistemi, te novi borbeni avioni pete generacije.\nZbog toga Indija želi da zatvori svoj vazdušni prostor i stvori efikasan vazdušni i raketni sistem odbrane, pa se opredelila za S-400 kao rešenje.\nOsim toga, u pitanju je i spoljnopolitički rejting, jer Indija tako ulazi u red malobrojnih zemalja koje mogu sebi da priušte takvu kupovinu, i finansijski i politički.\nOva zemlja je opasno blizu da pokrene proizvodnju balističkih raketa, ako uspeju, Bliski istok čeka pakao. Više o tome čitajte OVDE.\nLazanski novi ambasador Srbije u Rusiji!\nRUSI DIGLI SVET NA NOGE, SNIMILI ESKADRILU NLO: Ako je i bilo dileme, sada je više nema- mali zeleni su tu... (VIDEO)\nDAČIĆ O KRITIKAMA AMBASADE SAD: Bolje da su umesto bombi sa uranijumom bacali dolare na kojima piše "Kosovo nije Srbija"


Zbog pada zida na Koridoru 10 podnete prijave protiv 16 inženjera - Sputnjik Srbija\n14:22 22 Januar 2021\nZbog pada zida na Koridoru 10 podnete prijave protiv 16 inženjera\n07:52 27.08.2018 (osveženo 13:14 30.07.2019) Preuzmite kraći link\nMinistarstvo građevinarstva, saobraćaja i infrastrukture podnelo je prijavu Sudu časti Inženjerske komore Srbije protiv 16 inženjera, sa zahtevom da im oduzmu licence, piše „Politika“ koja je imala uvid u prijavu.\nZbog pada kosine na Koridoru 10 u Grdelici, resorna ministarka Zorana Mihajlović već je najavila da će tražiti da se svima koji su stavili svoj potpis na ovaj projekat oduzmu inženjerske licence, navodi list u izdanju od ponedeljka.\nPrijava je podneta u petak 24. avgusta protiv projektanata, kao i onih inženjera koji su obavljali tehničku kontrolu glavnog projekta za izgradnju dela auto-puta E75 na deonici Grdelica (Gornje polje) — Caričina dolina, prenosi Tanjug.\nČudesni Koridor 10: Nadrealne fotografije Srbije sa najtežeg gradilišta u Evropi\nU prijavi se navodi da je u poslednja dva meseca „mobilnost terena bila značajna i kulminirala je tog jutra, kada je došlo do urušavanja dela konstrukcije, da bi posle dvadesetak sati došlo do novog obrušavanja“.\nOsnov za podnošenje prijave protiv 16 inženjera je to što su potpisali projekat konstrukcije koja se urušila, što je moglo da ugrozi živote i bezbednost ljudi i za posledicu je imalo veliku materijalnu štetu.\nNavodi se da je zahtev Ministarstva građevine da se odgovornima oduzmu licence, jer su bez dozvole 11 puta menjali trasu auto-puta.\nPrvobitno rešenje iz aprila 2010. godine nije bilo moguće izvesti na terenu, pa je izvođač radova predložio izmenu.\nNovo rešenje je pretrpelo 11 izmena, a utvrđeno je da nikada, u skladu sa zakonom, nije sproveden postupak za izmenu glavnog projekta, niti pribavljena nova građevinska dozvola.\nMinistarstvo građevinarstva, saobraćaja i infrastrukture u prijavi konstatuje da se zakonske procedure prilikom naknadnih 11 revizija nisu poštovale, a sumnja se da su sve dopune glavnog projekta posledica direktnog dogovora između investitora i izvođača.\nKoridor 10, prijave, Srbija


U školi selu Dražin Do sve više đaka | Trebinje Live\nU školi selu Dražin Do sve više đaka\nU trebinjskom selu Dražin Do, udaljenom oko tri kilometra od grada, ponovo je zaživjelo područno odjeljenje Osnovne škole "Jova Jovanović Zmaj", a u ovoj seoskoj školi je svake godine sve više učenika.\nSretni što je ova škola jedinstveni primjer u Hercegovini, ali i Republici Srpskoj, da se, umjesto sve češće pojave gašenja seoskih škola, ova revitalizuje, nastavno osoblje koje ovdje radi tvrdi da su potrebe za školskim prostorom sve veće i da se nastava sa petogodišnjeg osnovnog obrazovanja što skorije mora proširiti i na takozvanu predmetnu nastavu.\nTo je potvrdio i direktor matične škole Darko Jegdić, koji kaže da je naročito specifična situacija da su od nekadašnjih 13 područnih odjeljenja škole "Jova Jovanović Zmaj" do danas ostala samo tri, od kojih će se i naredne godine ugasiti škola u Ljubomirskoj regiji.\n"Sva ova područna odjeljenja su u stvari škole koje su nekada brojale na stotine đaka, ali ih je deset zatvoreno, s tim da je i dražindolska škola nekada bila zatvorena, ali je poslije rata ovdje formirano novo ruralno naselje, u kome se svake godine povećava i broj školaraca", kaže Jegdić.\nS obzirom na to da se od 2007. godine, otkako je škola obnovljena, brojka od tadašnjih osam učenika od prvog do petog razreda sada daleko uvećala, Jegdić kaže da se u međuvremenu javila i potreba osnivanja kombinovanog odjeljenja predmetne nastave od petog do devetog razreda.\nOn kaže da na spratu škole postoje prostorije koje, uz pomoć i odobrenje resornog ministarstva, treba renovirati i opremiti, kako bi se u nekom narednom periodu u ovom objektu mogla izvoditi i predmetna nastava.\nIako su mišljenja mališana iz dražindolske škole podijeljena, pa bi jedni više voljeli nastavu pohađati u matičnoj školi, među više drugara, dok drugi kažu da su sretni jer do škole ne moraju putovati, njihovi roditelji i nastavnici se slažu da je sretna okolnost što je ovdje i ranije postojao prostrani školski objekat, u kome se i nastava može širiti zajedno sa širenjem sela.\nSretna okolnost za ovo selo je i što se u Dražin Dolu nalaze kuće koje su dodijeljene porodicama sa četvero i više djece, ali se u posljednje vrijeme u ovom selu sve više grade nove kuće za koje u gradu više nema prostora, a ovdje se pruža i mogućnost bavljenja poljoprivredom i stočarstvom, čime se većina ovdašnjih porodica i bavi.


RTS :: Da li je ugrožena plovidba\nDruštvo Da li je ugrožena plovidba\nsreda, 06. nov 2019, 07:00 -> 07:43\nVodostaji Velike i Zapadne Morave i Ibra toliko su niski da se svakodnevno pojavljuju nova ostrvca. Ribari tvrde da ne pamte ovakve scene za poslednjih 30 godina. Ipak, iz Hidrometeorološkog saveza tvrde da je ovakvo stanje normalno za ovo doba godine.\nIz Hidrometeorološkog saveza je rečeno da su kapetanijama dali upozorenja i preporuke da bi nizak vodostaj mogao da ugrozi plovidbu velikih brodova.\nGostujući u Jutarnjem programu RTS-a Milan Nikolić, šef Lučke kapetanije "Beograd", rekao je da se plovidba odvija nesmetano uz nekoliko ograničenja koje je Lučka kapetanija "Prahovo" izdala u saradnji sa nadležnim organima.\nNikolić je pojasnio da je Kapetanija u saradnji sa Hidroelektranom "Đerdap dva", RHMZ-om i Direkcijom za održavanje plovnih puteva izdala saopštenje i ograničila plovidbu u nizvodnom predpristaništu HE "Đerdap dva", gde je makismalni dozvoljeni gaz plovila ograničen sa 180 centimetara.\n"Sa druge strane, kada govorimo o tim ogrničenjeima, Direkcija za vodne puteve izvršila je dodatno obeležavanje od 1237. kilometra od Sremskih Karlovaca do 1247. kilometra, sa tri dodatne bove suzila je malo plovni put ali što se tiče plovidbe na rekama nesmetana je plovidba i u plovnom putu ima dovoljno plovnih dubina", istakao je Nikolić.\nKod "Đerdapa dva" na Dunavu je najkritičnija tačka gde je samo ograničen gaz plovilima.\nVeći problem može da bude i košava. "Poznato je da duva tri ili sedam dana, tako da lučke kapetanije Veliko Gradište i Pančevo na čijem području su najjači udari, redovno prate stanje i u skladu sa tim će izdavati potrebna upitstva", rekao je Nikolić.\nVlasnici splavova treba da obrate pažnju\nKada je vodostaj ekstremno nizak i ispod uobičajenih vrednosti u ovom delu godine, kada se plutajući objekti nalaze na suvom, vlasnici splavova moraju da obrate pažnju na bezbednost svojih objekata kada vodostaj počne da raste.\n"Svaki dodir sa tlom i sa dnom može da dovede do strukturnih oštećenja u materijalu od koga je izgrađen na pontonima i da dovede do neželjenih efekata i da dođe do prodora vode", ukazuje Nikolić.\nPozivaju se vlasnici plutajućih objekata koji su dodirnuli dno da obrate pažnju prilikom dolaska vode u narednom periodu.\nPrema njegovim rečima, na Tisi se plovidba obavlja nesmetano, na Savi se plovidba, uz lađarima poznate kritične sektore, odvija takođe nesmetamo.\n"Od 12. novembra su posebna pravila kod Ostružničkog mosta, izmešta se plovni put, i plovidbeni otvor na drumskom mostu, zatvara se uzvodni plovidbeni otvor na železničkom mostu, ograničeni su sastavi brodova, zabranjena je plovidba plovilima za rekreaciju a za sve dodatne informacije zainteresovana lica mogu se obratiti Kapetaniji", pojasnio je Nikolić.


Konami i PES 2018 udružili se s Topps Trading Cards u opakom napadu na FIFA-u - Pro Evolution Soccer 2018\nPro Evolution Soccer 2018 / 13 07 2017\nPES 2018 postaje itekako zanimljiviji sa ovom vešću\nKonamijeva bitka za što bolju fudbalsku simulaciju je odavno izgubljena. Svake godine najavljuju kako će novi PES naslov biti bolji od prethodnika, kako će parirati FIFA igri, ali to se za sada nije desilo. Ta dominacija PES igre je izgubljena još davne 2006-2007 s izlaskom na Xbox 360 i PlayStation 3 konzolama. Od tada japanska kompanija pokušava da uđe u koštac s EA-om, ali im nikako ne uspeva.\nPored zvanične UEFA licence za Ligu Šampiona i UEFA Ligu, PES nema ništa kvalitetno šta bi zaintrigiralo nove igrače, a i zadržao stare. Konami za ovogodišnje izdanje PES 2018 igre sprema nešto posebno, što bi možda moglo na trenutak da ugrozi novi FIFA naslov.\nTrenutak kada saznate da ste u PES 2018 kutiji dobili dve iste kartice.\nKonami i PES imaju skrivenog keca u rukavu za ovogodišnje izdanje fudbalske simulacije\nBilo bi super ukoliko bi se Konami s novim PES naslovom, makar približio vrhu fudbalskih simulacija. Nije da imaju puno konkurencije, tu je „samo“ FIFA. Kako god okrenemo, inovacije koje PES ubacuje nisu dovoljne da bi taj naslov postao dominantan. Zbog toga se Konami odlučio da krene malo dalje i da pokuša da zaintrigira nove igrače drugim forama. Upravo zbog toga, japanska kompanija je sklopila partnerstvo s Tapps tvrtkom u proizvodnji licenciranih kartica, nalik sličicama koje smo sakupljali kao klinci, koje bi trebale da budu ubačene u svaku fizičku kopiju PES 2018 igre.\nPoznata kompanija želi da ovim privuče sve ljubitelje fudbala jer će kartice koje budu ubacivane u njihovu igru biti dostupne samo u određenom vremenskom periodu. Naravno, sve ovo ne bi funkcionisalo da Konami nema zvanične licence dva najveća takmičenja Evrope, a na svakoj karti će biti par igrača iz timova koji se bore za prestižne titule.\nTrading cards za PES 2018 će početi da se distribuiraju već 14. septembra, a svi koji žele da ih poseduju, moraju najverovatnije da preorderuju svoju fizičku kopiju igre. Verujemo da će posle inicijalnog izlaska, ove karte biti sve teže i teže naći.\nDatum izlaska PES 2018 je 12. septembra, a ukoliko želite da imate trading cards najboljih evropskih fudbalskih timova, koje će se verovatno već sledeće godine pretvoriti u „kolekcionarske primerke“ s izuzetno visokom cenom, bilo bi dobro da već sada preorderujete svoju kopiju igre.\nPES 2019 izgleda dobija "ogroman dodatak" licenciranih liga\nPro Evolution Soccer izgubio licencu za Ligu Šampiona\nPES 2018 recenzija


Narodno pozorište Mostar - Završena "Mostarska liska 2016", najbolja predstava "Teferič"\nZavršena "Mostarska liska 2016", najbolja predstava "Teferič"\nSvečanom dodjelom nagrada u prepunoj dvorani narodnog pozorišta Mostar večeras je u gradu na Neretvi završen XIII Tradicionalni međunarodni festival komedije "Mostarska liska 2016".\nStručni žiri ovogodišnjeg Festivala, koji su činili predsjednica Jasna Diklić, te članovi Mirela Trepanić i Nihad Kreševljaković, najboljom predstavom u cjelini na ovogodišnjem Festivalu uz dodjelu prestižne nagrade Grand Pix proglasio je "Teferič" Derviša Sušića, koju je u režiji Aleša Kurta igrao ansambl Kamernog teatra 55 iz Sarajeva. "Teferič" je i izborom medija najbolja predstava ovogodišnjeg Festivala u Mostaru, čime je još jednom opravdala titulu jedne je od najnagrađivanijih bosanskohercegovačkih predstava u protekloj godini.\nNagradu publike ove godine osvojila je predstava "Buba u uhu" Georgesa Feydeaua koju je u režija Admira Glamočaka igrao ansambl Narodnog pozorišta Sarajevo.\nNajbolji glumac je Senad Bašić za ulogu u predstavi "Buba u uhu", a najbolja glumica Maja Zećo za ulogu u predstavi "Hotel Plaza".\nVeliku lisku imenovanu kao "Ahmed Obradović" za najbolju režiju dobila je Olja Đorđević za predstavu "Sumnjivo lice" iz HNK Osijek. Specijalnu nagradu ove godine stručni žiri dodijelio je Admiru Glamočaku za doprinos pozorišnoj umjetnosti.\nDirektor Narodnog pozorišta Almir Mujkanović, je za Anadolu Agency (AA) kazao da smatra ovogodišnji festival u Mostaru jako uspješan.\n"Doveli smo najbolje predstave iz regije, a činjenica da su sve predstave bile izuzetno posjećene najbolji je pokazatelj uspješnog odabira repertoara", kazao je Mujkanović, napomenuvši kako je za vrijeme Festivala u Narodnom pozorištu Mostar svakodnevnica bila potraga za ulaznicom više.\nMinistar obrazovanja, nauke, kulture i sporta HNK-a Rašid Hadžović je prilikom svečanosti zatvaranja ovogodišnjeg Festivala naglasio da je Mostarska liska potrebna Mostaru - gradu liskaluka, Hercegovini, ali i ukupnoj bosanskohercegovačkoj pozorišnoj sceni.\n"Ovaj međunarodni festival komedije svojim repertoarom, programom i sadržajem potvrdio je opravdanost svoga postojanja te, zajedno s publikom, obavezao sve nas, svakog iz svoga ugla, da doprinese ne samo njegovom opstanku, nego i budućem razvoju cijelog projekta i na njegovom proširivanju", zaključio je ministar Hadžović.\nNakon svečane ceremonije dodjele nagrada u čast nagrađenima izvedena je hit komedija "Dame biraju" Altteatra iz Sarajeva, koja je izvan konkurencije ovogodišnjeg Festivala.\nNa ovogodišnjem Festivalu u takmičarskom dijelu izvedeno je sedam predstava i to "Sumnjivo lice" Hrvatskog narodnog kazališta Osijek, "Hetero parada" RI teatra Rijeka, "Urnebesna tragedija", Narodnog pozorišta RS iz Banje Luke, "Teferič" Kamernog teatra 55 iz Sarajeva, "Hotel Plaza" Narodnog pozorišta Mostar, "Buba u uhu" Narodnog pozorišta Sarajevo i "Jelisavetini ljubavni jadi zbog molera" Knjaževsko-srpskog teatra iz Kragujevca.\nNakon zatvaranja "Mostarske liske 2016", aprilski repertoar u Narodnom pozorištu Mostar bit će završen sutra, 28. aprila u 19 sati, koncertom "Zukva" bosanskohercegovačke muzičke grupe Divanhana. Divanhana izvodi tradicionalnu muziku u novim aranžmanima koji su nastali uz utjecaj jazz, pop i klasične muzike 20. stoljeća. Namjera benda je njegovanje i prezentiranje ne samo urbane tradicionalne muzike Bosne i Hercegovine, već i tradicionalne muzike zemalja Balkana, s posebnim naglaskom na sevdalinku.


24. septembar 2021. Vesna Marković na sastanku ad hok Odbora za migracije PS OEBS\nŠefica delegacije NSRS pri PS OEBS I članica ad hok Odbora za migracije PS OEBS Vesna Marković je učestvovala na zasedanju pomenutog Odbora u onlajn formatu.\nMargareta Cederfelt predsednica PS OEBS je pozdravila učesnike a nakon njenih pozdravnih reči učesnicima se opbratio predsedavajući komiteta Kristian Vigenin. Tema sastanka je bila situacija u Avganistanu, humanitarne potrebe kao i upravljanje migracijama.\nAstrid Sleten, iz Norveškog saveta za izbeglice i Elizabet Kolet specijalni savetnik genetralnog direktorata Međunarodne organizacije za migracije su predstavili trenutnu humanitarnu situaciju u Avganistanu.\nNakon toga je usledila debata koja se ticala potencijalnog uticaja trenutne bezbednosne i humanitarne situacije u Avganistanu na izbegličke tokove u regionu OEBS -a kao i preporuke za delovanje OEBS -a i Parlamentarne skupštine OEBS -a.\nNarodna poslanica Vesna Marković se obratili učesnicima sastanka i rekla da se situacija u Avganistanu prati sa velikom pažnjom u Srbiji. Informisala je učesnike sa zvaničnim podacima koji se tiču prisutnosti migranata poreklom iz Avganistana u Srbiji. Za prvih šest meseci ove godine broj imigranata poreklom iz Avganistana se skoro udvostručio. Kako je rekla problem koji trenutno očekuju sve zemlje evropskog kontinenta, kako članice EU tako i one koje to nisu, je novi migratorni talas iz Avganistana. Po rečima Vesna Marković ovakva situacija iziskuje zajedničko rešenje i u tom smislu poseban fokus treba staviti na suzbijanja iregularnih migracija uz absolutno poštovanje ljudskih prava prilikom sprovođenja tih mera.\n„Smatram da se samo zajedničkim iznalaženjem rešenja može prevazići kriza sa kojom ćemo se sasvim izvesno ubrzo svi zajednički suočiti. Zajednička strategija rešavanja migrantske krize se neminovno javlja kao najrealniji i nadajmo se najefikasniji odgovor i kojim bi se ublažili i prevazišli negativni efekti ove krize“ rekla je Vesna Marković na kraju svog izlaganja.


BEOGRAD - Vlada Srbije je na jučerašnjoj sednici dala saglasnost na Odluku Upravnog odbora Javnog preduzeća "Elektroprivreda Srbije" o povećanju cene električne energije za 15 odsto od 15. maja, a još jedna manja korekcija trebalo bi da usledi posle usvajanja novog tarifnog sistema.\nOva odluka deluje pomalo iznenađujuće jer je poskupljenje odobreno po staroj metodologiji, što je vlada mogla da uradi više meseci unazad i time spreči gubitke EPS-a zbog niske cene. Opravdanje za oklevanje moglo bi da bude čekanje nove metodologije, koju završava Agencija za energetiku, ali bi tada poskupljenje bilo moguće tek 1. juna, kada ovaj propis stupa na snagu. Nejasno je njeno odugovlačenje posebno kada se zna da je predlog UO EPS-a, po staroj metodologiji, za veće cene od 1. marta za 21,5 odsto u njenim fijokama od 14. februara.\nInače, poslednje poskupljenje struje bilo je prošle godine od 1. aprila, za 15 odsto, tada je cena za domaćinstva povećana oko 12 odsto, a za privredu oko 20 odsto. I ove godine bi poskupljenje trebalo da bude veće za preduzeća, a manje za građane. Kilovat-sat struje trenutno košta oko 4,2 evrocenta, a sa novim poskupljenjem trebalo bi da dostigne oko 4,8 evrocenti, što će i dalje biti naniže u okruženju.\nNovu metodologiju obračuna cene struje po prvi put priprema Agencija za energetiku, a njena primena odložena je umesto 1. aprila na 1. jun. Nova metodologija za formiranje cena znači da Agencija kontroliše iznos poskupljenja na osnovu parametara koji se primenjuju svuda u svetu, tako da EPS ne može da kroz poskupljenje opravdava nerealne troškove. Do odlaganja je došlo jer EPS i Elektromreža Srbije, javno preduzeće zaduženo za prenos struje, nisu usaglasili svoje cenovnike među sobom, a zatim i sa Agencijom.\nRadomir Naumov, ministar rudarstva i energetike, izjavio je posle sednice vlade, kako prenose agencije da je poskupljenje bilo neophodno, kako bi se obezbedila sigurnost snabdevanja i podsetio da je cena poslednji put povećana aprila prošle godine. "Kada bude usvojena uredba o tarifnom sistemu, uslediće još jedna manja korekcija cene struje, dodao je on.\nNaumov je izjavio da će najavljeno poskupljenje struje uticati na rast inflacije za jedan odsto, a nova cena kilovat-sata biće 3,87 dinara. Na pitanje novinara da li najavljeno poskupljenje pokazuje namere DSS-a da razmišlja o finansiranju novih parlamentarnih izbora, Naumov je odgovorio da se UO EPS-a rukovodio isključivo ekonomskim razlozima. "Trebalo je da bude i veće poskupljenje da sam se ja pitao", kazao je Naumov. On je objasnio da je odluka o poskupljenju doneta na osnovu Zakona o javnim preduzećima i delatnostima od posebnog značaja.\nDozvoljeno povećanje cena elektrike od 15 odsto manje je od 21,5 odsto koliko je tražila Elektroprivreda Srbije, pa se ponavlja identičan scenario kao prošle godine i šteta će samim tim biti ista kao i 2006. godine.\nIako je povećanje cena struje nepopularno i narod ga ne voli, ipak je neophodno jer se bez adekvatnih cena umanjuje vrednost EPS-a pred privatizaciju, a potrošačima samo za kratko stvara privid jeftine robe, koja će kad-tad morati da poskupi, i to odjednom, drastično, jer nije više puta postepeno. Postepeno povećanje cena omogućilo bi EPS-u da investira, pre svega u nove elektrane, čime bi se narednih godina smanjivao sve veći uvoz deficitarne robe, čija cena stalno raste.\nMali akcionari kontrolišu iznošenje robe iz fabrike keksa\nBojić kupuje bolnicu u Meljinama\nHrvatski menadžeri brinu


Dačić: Kosovo i EU prioriteti i u 2020. - Politika - Dnevni list Danas\nPočetna » Politika » Dačić: Kosovo i EU prioriteti i u 2020.\n3Piše: Beta 13. januara 2020. 15.08\nNa novogodišnjem prijemu za šefove diplomatskih misija i međunarodnih organizacija u Srbiji i direktore i glavne i odgovorne urednike medija, Dačić je rekao prekao da uprkos zalaganju Srbije nije zadovoljan situacijom sa Kosovom „jer je pravi dijalog izostao, usled odbijanja Prištine da ukine odluku o taksi na robu iz centralne Srbije“.\n„Neshvatljivo je da je ova anticivilizacijska mera opstala duže od godinu dana, uprkos zahtevima sa svih strana sveta da bude ukinuta. Nadamo se da će se to promeniti tokom ove godine, da će takse biti ukinute što pre, kako bi se nastavio dijalog za koji je Srbija zainteresovana i u njemu vidi jedini put za postizanje kompromisnog i dugoročnog rešenja. Ali ponavljam, Srbija nije sama u ovom procesu i ne zavisi sve od nas i naše jasne spremnosti za razgovor“, naveo je ministar spoljnih poslova.\nPet članica UN, kako je naveo, povuklo je svoje ranije odluke o priznanju Kosova pa ih je sada ukupno 17, a u Ujedinjenim nacijama sada ima „više članica koje ne priznaju Kosovo kao državu, nego onih što priznaju“.\n„Srbija i NATO imaju obaveze u skladu sa Rezolucijom SBUN 1244 i Vojno-tehničkim sporazumom, a primena tih obaveza predstavlja imperativ za obe strane. Od NATO očekujemo da sa razumevanjem sagledava i podržava naše prioritete, što se naročito odnosi na Kosovo i Metohiju“, rekao je Dačić.\nMinistar spoljnih poslova ponovio je da se Srbija „snažno protivi transformaciji tzv. „Kosovskih bezbednosnih snaga“ u tzv. „Vojsku Kosova“, jer se time krši Rezolucija SB UN 1244 i ugrožava regionalna i šira stabilnost“.\nDodao je da je evropske integracije ostaju ključni spoljnopolitički prioritet Srbije i da od Hrvatske, koja je preuzela predsedavanje Savetom EU, očekuje poseban doprinos politici proširenja.\n„Samit EU-Zapadni Balkan koji se planira za maj u Zagrebu trebalo bi da zabeleži konkretan rezultat i da do tada bude u potpunosti jasna metodologija pristupnog procesa. Za države koje su već odmakle sa integracijom i otvorile više od polovine pregovaračkih poglavlja, kao što je Srbija, dinamika procesa mora biti unapređena sa jasnom političkom podrškom“, rekao je Dačić i dodao da posebnu podršku očekuje i od Nemačke, najsnažnije ekonomije EU.\n„U 2019. godini u ukupnom iznosu od preko 100 miliona dinara sufinansirano je 414 projekata namenjenih dijaspori i Srbima u regionu. Podržali smo više od 200 omladinsko-sportskih i kulturno-umetničkih događaja i priredbi u inostranstvu i matičnoj državi“, naveo je on.\nEvrointegracije, Ivica Dačić, Kosovo, ministar spoljnih poslova\nIzneli ste neistinu druze ministre soljnih poslova , Dacicu Ivice. Ni Kosovo ni EU , sudeci po ostvarenim rezultatima i posvecenosti do sada nisu bili prioriteti aktuelnoh Predsednika , niti celokupne Vlade Srbije !\n13. januara 2020. u 17.13\nNi EU ni Kosovo nisu u nadleznosti Dacica i njegovog propalog SPS.\nDa komsiji crkne krava nije vise popularna parola medju vecinom clanica i zemalja Evropske Unije. Retrogardno ponasanje upropastice i ono malo simpatija koje ima Srbija u Evropi.\n13. januara 2020. u 18.13\nOVI KAO TADIC I KOSOVO I EU E PA BOGAMI NE STO CETE OSTATI BEZ OBA DVE KOSOVO I EU NEGO I TRECE KAO TADIC BEZ VLASTI


Korona virus, vakcine i eUprava: Kako se prijaviti i da li i strani državljani mogu da se vakcinišu | A1-Net Novi Pazar\nKorona virus, vakcine i eUprava: Kako se prijaviti i da li i strani državljani mogu da se vakcinišu\nA14. februara 2021.\ne-Uprava šalje poruku nakon uspešno poslatog zahteva\nGotovo pola miliona ljudi je do 3. februara imunizovano u Srbiji protiv korona virusa, a vakcinu je moguće primiti samo uz poziv i zakazani termin.\nMeđutim, ima primera da se i neki strani državljani vakcinišu u Srbiji, a zvaničnici navode da na to imaju pravo oni koji ovde imaju prebivalište.\nTakođe, na sajtu e-uprave može se popuniti jednostavan upitnik u kome uz lične podatke, možete napisati i koju vakcinu iz ponude želite da primite.\nZdravstvene vlasti u Srbiji tvrde da je po broju vakcinisanih ljudi na milion stanovnika zemlja na drugom mestu u Evropi, iza Velike Britanije.\nKada otvorite sajt e-Uprave, odaberite opciju „Usluge” u kojoj ćete dalje naći sekciju „Zdravlje”.\nKada kliknete na „Zdravlje” izlistaće vam se tri opcije „Zdravstveno osiguranje, „Zdravstvena zaštita” i „Kovid-19″.\nBirate sekciju „Kovid-19″ u kojoj je pri dnu izlistana opcija „Iskazivanje interesovanja za vakcinaciju protiv Kovida-19″.\nU levom uglu, nalazi se zeleno dugme na kome piše „Pokreni uslugu”, kojim ćete konačno doći do mesta gde se podnosi zahtev.\nTrebalo bi da navedete da li imate neka specifična oboljenja i zdravstvene probleme koja vam onemogućavaju da izađete iz kuće.\nKlikom na zeleno dugme na kome piše „Podnesi zahtev”, vaši podaci biće poslati e-Upravi.\nOvaj upitnik možete da popunite i za bliže članove porodice.\nMihajlo Jovanović, direktor Kancelarije za informacione tehnologije i elektronsku upravu, rekao je da je prijavljivanje preko portala najefikasniji način, ali da ima dosta ljudima kojima je telefonski put i dalje najpristupačniji.\nOn je u razgovoru za RTS objasnio da se i prilikom telefonske prijave ostavljaju osnovni lični podaci: ime, prezime, jedinstveni matični broj građana.\n„Za one sugrađane koji se budu prijavljivali preko kontakt centra adresa elektronske pošte neće biti obavezna, jer smo svesni da su možda nisu dovoljno informatički pismeni”, objašnjava Jovanović.\nI putem telefona zainteresovani u razgovoru sa operaterima ostavljaju podatak gde žele da se vakcinišu, u kojoj opštini ili kom gradu, ali i o tome da li boluju od neke hronične bolesti.\nNavodi da i ako neko bude pozvan, ne mora da dođe, i da je prijava dobar alat da se celokupna Srbija logistički pripremi za masovnu vakcinaciju.\nPopunjavanjem ovog upitnika iskazujete interesovanje da primite vakcinu protiv Kovida-19 i time ne dajete saglasnost za vakcinaciju, već isključivo iskazujete interesovanje.\nSaglasnost za vakcinaciju je dokument koji se potpisuje kod lekara i ukoliko se odlučite da se vakcinišete taj dokument ćete tamo potpisati.\nDa li mogu da se prijave i vakcinišu i strani državljani?\nTekst „Evropljanka u Beogradu” hrvatske književnice i novinarke Vedrane Rudan o tome kako se krajem januara vakcinisala u Beogradu izazvao je brojne reakcije u delu srpske javnosti.\nZbog njenog teksta negodovali su neki koji nisu dobili poziv za vakcinaciju u Srbiji.\nKoliko bi baka u Srbiji poljubilo svoje unuke, kao bracni pa #Rudan ali ne zove ih atelje i slična ateljea da prime vakcinu. Od #Batuta i ne očekuju, oni imaju prioritete kojih se ne drže. pic.twitter.com/0nn2Ip2IDt\n— Goga (@la_bambola) February 3, 2021\nJel može neko da me spoji sa #TanjaMandićRigonat da mi sredi vakcinu jer mene nikako da pozovu?Nudim više od Crnogoraca #VedranaRudan #atelje212 #vakcinacija #porez\n— Donna Quixote (@_DonnaQuixote_) February 1, 2021\nReagovao je potom i Mirsad Đerlek, državni sekretar u Ministarstvu zdravlja, rekavši da svi strani državljani koji imaju prebivališe u Srbiji mogu da se vakcinišu i da mogu da se prijave preko portala e-Uprave.\nMeđutim, nije objasnio kako neki strani državljani koji nemaju prebivalište mogu i da se prijave ili da se vakcinišu poput Vedrane Rudan.\nU autorskom tekstu u listu Danas, rediteljka Tatjana Mandić Rigonat je navela da se preko Sekretarijata za kulturu grada Beograda raspitala da li je moguće i kako da se Vedrana vakciniše u Beogradu.\n„Ostavila sam Vedranin broj kako bi se komunikacija odvijala direktno.\n„Grad Beograd je pozvao Vedranu.\n„To je odluka GRADA!\n„Odluka koja je humana, dobra i pametna. To je i oblik kulturne diplomatije”, napisala je rediteljka.\nPrethodno je, navela je, kada je popunjavala formular na sajtu E-uprave, videla da se na mestu gde se upisuje državljanstvo nude tri mogućnosti: državljanin Srbije, strani državljanin sa boravkom u Srbiji, strani državljanin bez mesta boravka u Srbiji.\n„Iz toga sam zaključila da svim tim građanima Srbija pruža mogućnost vakcinisanja”, navela je ona.\nVedrana Rudan nije jedina strana državljanka koja se vakcinisala u Srbiji, iako nema prebivalište.\nBalkanska istraživačka mreža BIRN piše da su se vakcinisali i mnogi državljani Severne Makedonije u gradovima na jugu Srbije, kao i da je vakcina za njih besplatna.\n„Oni koji su se vakcinisali, kažu da ih u domovima zdravlja u Srbiji niko ništa nije pitao, niti proveravao i da je procedura trajala svega par minuta”, piše BIRN.\nU tekstu se navodi da nije stigao odgovor iz Vlade Srbije, Ministarstva zdravlja i Instituta „Batut” na pitanje zbog čega nisu protiv korona virusa prvo vakcinisani svi prijavljeni državljani Srbije.\nKako ću znati kada će biti moj termin za vakcinaciju\nPošto iskažete interesovanje – pošaljete zahtev, dobićete imejl ili SMS poruku o terminu i mestu imunizacije u zavisnosti od prioriteta imunizacije koji definiše Institut za javno zdravlje „Dr Milan Jovanović Batut”.\nPredsednica Vlade Srbije Ana Brnabić rekla je u ponedeljak, 11. januara da bi do proleća trebalo da bude vakcinisano četiri miliona ljudi, jer osam miliona vakcina ima u dogovorima.\n„Imamo dogovore sa različitim proizvođačima za osam miliona doza, dalje nastavljamo razgovore, ali u ovom trenutku imamo vakcine za četiri miliona ljudi”, rekla je Ana Brnabić.\nNa pitanje u kom vremenskom periodu će ih građani primiti, predsednica Vlade je odgovorila:\n„Očekujem da ćemo imati u februaru još nekih dodatnih 1.300.000 – 1.500.000, i sve tako do recimo nekog maja, juna, kada bi trebalo da završimo vakcinaciju.”\nUkoliko ste se prijavili preko e-Uprave kako bi dobili vakcinu protiv korona virusa, u narednim danima ili nedeljama dobićete poziv u SMS poruci na broj telefona koji ste upisali u upitniku i mejlu.\nPoruka koju šalje e-Uprava sadrži vaš jedinstveni matični broj (JMBG), datum, vreme i mesto vakcinacije.\nPri dolasku na vakcinaciju ponesite sa sobom ličnu kartu i olovku.\nKako ćemo znati kada treba da primimo drugu dozu vakcine\nIz eUprave kažu da će sistem za praćenje imunizacije omogućiti praćenje svake bočice vakcine od trenutka ulaska u Srbiju do trenutka davanja.\nTakođe, za svakog evidentiranog koji se vakcinisano znaće se kada je primio prvu dozu i kada treba da primi drugu.\n„Za proces masovne vakcinacije napravljen je model na Sajmu, i napravljene su zone kako se kreću građani po punktovima”\n„Na Sajmu je sve spremno”, rekao je Jovanović iz e-Uprave.\nGde će se vršiti vakcinacija\nU Novom Sadu vakcinacija se takođe sprovodi na Sajmu u kome je instalirano 10 ordinacija. U jednom satu, vakciniše se 150 Novosađana, prenosi portal 021.\nPunkt za masovnu vakcinaciju u Kragujevcu nalazi se u hali „Gordana Goca Bogojević” i na tamo će moći da prime vakcinu svi zainteresovani, čak i oni koji se nisu prijavili preko eUprave.\nU ovom gradu formirano je ukupno 10 punktova i angažovano 48 ekipa koje će sprovoditi vakcinaciju.\nMasovna imunizacija započeta je i u gradovima na jugu Srbije i prvo će se vakcinisati oni koji su se prijavili za vakcinu kineskog proizvođača, prenose Južne vesti.\nDragana Sotirovski gradonačelnica Niša rekla je da je u svih pet opština pripremljeno 43 punkta, od kojih su šest pušteni u rad.\n1. Biontek/Fajzerova vakcina koju proizvode nemačka kompanije Biontek i američka Fajzer.\nSredinom novembra obe kompanije su saopštile da je njihova vakcina delotvorna u 94 odsto slučajeva kada je reč o starijima od 65 godina.\nOva vakcina odobrena je u Srbiji i njena upotreba je već počela u Srbiji.\nPrimila je predsednica Vlade Srbije Ana Brnabić, ministarka za rad i članica Kriznog štaba za suzbijanje korona virusa Darija Kisić Tepavčević i epidemiolog, član Kriznog štaba Predrag Kon.\nOva vakcina je u masovnoj upotrebi u Evropskoj uniji, koja je prošle nedelje naručila još 300 miliona doza.\n2. Iz američke kompanije Moderna su sredinom novembra prošle godine saopštili da je njihova vakcina delotovorna 95 odsto protiv korona virusa.\nOva vakcina je odobrena i u Srbiji, a saopšteno je da su je primili predsednik Skupštine Ivica Dačić i ministar policije Aleksandar Vulin.\nPosle toga je prošla seriju kliničkih ispitivanja u kojima je učestvovalo hiljade ljudi.\nOva vakcina će ubrzati proces imunizacije, jer je jeftina, a masovna proizvodnja je laka.\nNjena prednost u odnosu na Fajzerovu je da se čuva na uobičajnim temperaturama frižidera.\nKrajem prošle godine, virusološkinja Ana Gligić za BBC na srpskom upozorila je da sa vakcinom stiže i zagovaranje protiv vakcinacije.\n„Govore da hoće nas čipuju, nikada nisam čula za takvo nešto”, kaže Gligić.\nTekst je ažuriran 1. februara 2021. godine\nSledeći članakKorona virus, lažni testovi i Avganistan: Na šta su sve ljudi spremni samo da putuju\nPrethodni članakKorona virus, vakcine i Srbija: Ministar zdravlja poručuje – i Rusija i Kina su važne, sad je svima jasno


Hitno staviti službe bezbednosti pod civilnu kontrolu | Institut za evropske poslove Institut za evropske poslove\nRešenjima Poverenika za informacije od javnog značaja i zaštitu podataka o ličnosti koja su danas dostavljena Institutu za evropske poslove naloženo je Bezbednosno-informativnoj agenciji, Ministarstvu odbrane odnosno Vojnobezbednosnoj agenciji, i Višem sudu u Beogradu da dostave informacije o broju prisluškivanih fizičkih i pravnih lica u 2016. godini u roku od pet dana.\nSve tri institucije od kojih je Institut za evropske poslove tražio ove informacije na osnovu Zakona o slobodnom pristupu informacijama od javnog značaja odbile su da tražene podatke dostave, pod različitim izgovorima. Osim pozivanja na to da su u pitanju podaci pod oznakom tajnosti, pozivali su se na formalnosti i jezičke konstrukcije zahteva kako bi izbegli dostavljanje informacija koje su važne za transparentnost rada ovih institucija.\nInstitut za evropske poslove podseća da ovo nije prvi put da bezbednosne službe pokušavaju da izbegnu da javnost obaveštavaju o ovom aspektu svog rada. Evropski sud za ljudska prava u Strazburu već je utvrdio da je Republika Srbija prekršila pravo građana na slobodan pristup informacijama od javnog značaja nedostavljanjem traženih informacija.\nInstitut za evropske poslove poziva Narodnu skupštinu Republike Srbije da u najkraćem mogućem roku preuzme civilnu kontrolu nad službama bezbednosti. Ta kontrola mora da bude efektivna i efikasna, i da garantuje rad bezbednosnih službi u okvirima Ustava i zakona Republike Srbije.\nNedovoljno dobra kadrovska rešenja na koja smo skretali pažnju i politička kontrola službi bezbednosti zajedno sa nedostatkom transparentnosti u njihovom radu negativno utiču na slobodu građana Srbije i demokratiju uopšte. Službe bezbednosti imaju važnu ulogu u bezbednosnom sistemu svake države, ali njihova zloupotreba i neadekvatan rad mogu da ostave dalekosežne posledice, u šta smo nažalost u prošlosti imali prilike da se uverimo i ubistvom Zorana Đinđića, premijera Srbije.\nTražene informacije deo su istraživanja o civilnoj kontrolu službi bezbednosti koje je Institut za evropske poslove sproveo u prethodnom periodu, i čiji nalazi i zaključci će uskoro biti objavljeni.


• Forma Ideale na sajmu u Kelnu\nNa najvažnijoj godišnjoj manifestaciji dizajnera i proizvođača nameštaja, kompanija Forma Ideale je ekskluzivno promovisala novu liniju nameštaja za 2018. godinu\nSajam IMM Cologne (Keln), najveća svetska izložba nameštaja, okupio je preko 1.200 izlagača iz 50 zemalja koji su predstavili više od 100.000 modela nameštaja, od kojih je trećina premijerno prikazana. Od 15. do 21. januara u 11 hala sajmišta u Kelnu održan je najveći svetski skup dizajnera, kreatora, vrhunskih enterijerista, ali i najvećih globalnih proizvođača nameštaja i opreme za unutrašnje uređenje. Ovaj festival inovativnih kreacija, originalnih i efektnih dizajnerskih rešenja i futuristički koncipiranih linija nameštaja, predstavlja svojevrsni stvaralački hab, koji će trasirati trendove koji će obeležiti enterijersku scenu tokom čitave godine.\nZapaženo mesto i ove godine zauzima štand kompanije Forma Ideale, koji već nekoliko godina za redom, važi za mesto na kome se promovišu najnoviji modeli pločastog nameštaja, koje odlikuju inovativne dizajnerske ideje, savremena funkcionalna rešenja, kao i veoma konkurentan odnos cene i kvaliteta. Kolekcija Forma Ideale za 2018. godinu predstavlja 115 modela nameštaja za opremanje enterijera, jedinstvenih po svojim estetskim i praktičnim karakteristikama i u samom vrhu kada je reč o tržišnim benefitima za distributere i krajnje korisnike.\nVeoma uspešan prošlogodišnji nastup na sajmu IMM Cologne, doprineo je plasmanu čak 70 odsto proizvodnog asortimana na 35 tržišta na 4 kontinenta. Prema tržišnim podacima, kompanija Forma Ideale je najveći proizvođač pločastog nameštaja u jugoistočnoj Evropi i ubedljivo najznačajniji srpski izvoznik nameštaja.\nIzvor: PR tekst | savamajstor @ Pon, 29.01.2018. 00:21\nforma ideale imm cologne keln kolekcija 2018 privreda sajam nameštaja sombor\n• Nameštaj za Đuričiće\nIzbeglička porodica Đuričić dobila je danas nameštaj za kuću u Lugovu. Donator je kragujevački Forma Ideale.\nPorodica Đuričić u Srbiju je stigla 1991. godine, početkom rata u Hrvatskoj. Izbeglički dani počeli su im u Bačkom Monoštoru, a 2000. godine uspeli su da kupe seosko domaćinstvo u Lugovu. Petočlana porodica dobila je danas posredstvom Komesarijata za izbeglice i kompanije Forma Ideale iz Kragujevca nameštaj za kuću vredan 200 hiljada dinara. - Forma Ideale već duže vreme pomaže izbegle i interno raseljene porodice u Srbiji kroz donaciju nameštaja. Sada je došao na red i Sombor, gde ćemo pomoći ukupno pet porodica. U okviru projekta Za život u idealnoj zajednici nastojimo da doniranjem omogućimo dostojanstven život i jednake šanse ugroženim društvenim grupama širom Srbije - izjavio je Nikola Ružičić, PR menadžer Forma Ideale. Ružičić je pozvao i ostale uspešne kompanije da na ovaj način pomognu ljudima u nevolji, umesto da velike svote novca troše u marketinške svrhe. Milka Đuričić zahvalila se donatorima i kazala da su se u Lugovu lepo uklopili i da imaju odlične odnose sa komšijama. Ona je dodala da im je nameštaj bio preko potreban, jer je stari dotrajao, a nisu imali mogućnost da ga obnove. - Pokušavamo da svim izbegličkim porodicama pomognemo koliko se može u ovim teškim vremenima. Raspoređujemo pomoć ravnomerno, da svi dobiju ponešto - izjavio je Zlatko Milićević, gradski poverenik za izbeglice. - Srbija je zemlja sa najviše izbeglica i interno raseljenih lica u Evropi i jedna od pet u svetu koja je suočena s problemom dugotrajnog izbeglištva - objasnila je specijalna savetnica republičkog komesara za izbeglice Dušica Berleković. Ona je kazala da uprkos iscrpljenosti resursa Vlade Srbije Komesarijat za izbeglice nastoji da na svaki način pomogne i trajno reši nagomilane probleme. Dušica Berleković zahvalila se kompaniji Forma Ideale i kazala da je to preduzeće pokazalo veliku humanost donirajući do sada nameštaj u vrednosti od preko milion dinara.\ntriletrip @ Uto, 15.03.2011. 16:28\ndonacija društvo forma ideale humanitarna pomoć izbeglice komesarijat za izbeglice lugovo nameštaj sombor


Potrebno skratiti vreme trajanja kontrole na granici Srbija-Mađarska - Pluton Logistics\n17/04/2019 marko granični prelaz Kelebija, granični prelaz Mađarska, graničnični prelaz Horgoš, Kristof Peter Bakai, Miloš Tomić, pruga Beograd Budimpešta, Uprava carina\nIstovremeno sa održavanjem pete zajedničke sednice Vlada Republike Srbije i Mađarske 15. aprila 2019. godine u Subotici, na graničnom prelazu Horgoš održan je sastanak visokih delegacija carinskih administracija dve zemlje.\nTokom zajedničke sednice dveju Vlada potpisana je, između ostalog, i Izjava o namerama o unapređenju infrastrukturnih veza između Republike Srbije i Mađarske, koju su potpisali premijeri Srbije i Mađarske, Ana Brnabić i Viktor Orban, saopštila je Uprava carina.\nU tom dokumentu se kaže da se strane slažu da je na zajedničkoj deonici granice koja je i šengenska granica potrebno skratiti vreme trajanja kontrole u drumskom saobraćaju. To podrazumeva uklanjanje nefizičkih barijera između dve zemlje, kroz proširenje graničnog prelaza Horgoš i efikasnije procedure na drumskim i železničkim graničnim prelazima između dve zemlje, jer je to važno zbog konkurentnosti Srbije i regiona.\nDelegacije predvođene direktorima, Milošem Tomićem i Kristofom Peterom Bakaijem, su posebnu pažnju posvetile propusnoj moći srpsko-mađarskih graničnih prelaza, a naročito najvećima od njih – Horgošu i Kelebiji.\nU razgovoru je konstatovano da je saradnja dve carinske administracije korektna, ali da prostora za njeno unapređenje ima, te da bi u tom pogledu mogla da se uspostavi brža razmena podataka u realnom vremenu što bi doprinelo efikasnosti obe službe.\nPošto je na srpskoj strani primećeno da često dolazi do zastoja, naročito teretnih vozila, usled pojačanih kontrola koje sprovode mađarski organi, Uprava carina Republike Srbije je predložila da se te kontrole sprovode u kraćem vremenskom periodu, da se ubrzaju ili, ukoliko je moguće, da se poveća broj traka na ulazu u Mađarsku.\nDelegacija Uprave carina Srbije je objasnila mađarskim kolegama da se carinska služba vrlo često suočava sa nezadovoljstvom privrednika i prevoznika zbog višečasovnih čekanja na granici koja loše utiču na pozitivan privredni ambijent koji Srbija pokušava da kreira i stimuliše.\nS obzirom na to da se prema pojedinim procenama opšti bilateralni odnosi Srbije i Mađarske nalaze na istorijskom maksimumu, što se to ogleda i u zajedničkim sednicama Vlada dve zemlje, očekuje se da ubrzo dođe do konkretnih pomaka kada je propusna moć granice u pitanju.\nPored zajedničkih napora na smanjenju gužvi na graničnim prelazima, značajna pažnja posvećena je i trenutnoj situaciji u razvoju infrastrukture na zajedničkim graničnim prelazima, sa posebnim osvrtom na prugu Budimpešta-Beograd koja je od strateške važnosti za inicijativu „Јedna zona, jedan put“, jer nova pruga može imati centralnu ulogu na zapadnom kraju Novog puta svile.\nObe strane su saglasne da tom projektu treba pružiti maksimalnu podršku, pojednostaviti procedure i ubrzati sve ostale aspekte neophodne da se revitalizuje ova deonica puta između dve zemlje i tako obezbedi strateški položaj za protok robe kineskih firmi koje će veliki deo robe namenjene Evropi iz pirejske luke razvoziti železnicom po kontinentu.\nPlodan susret direktora dve carinske administracije za temu je imao i upoznavanje sa opremom za skeniranje na srpsko-mađarskoj granici u cilju bržeg i efikasnijeg pregleda kamiona i vozova, kao i druge teme iz oblasti kontrole primene carinskih propisa.\n← Najavljena zabrana tranzita kroz Mađarsku za vreme praznika\nDupli pod kombija „nafilovan“ cigaretama →


Privodi se kraju zakon o porijeklu imovine – Portal Podgorica\nRadna grupa za izradu Nacrta zakona o porijeklu imovine pripremiće nacrt normativnih rješenja do 15. oktobra, kada će tekst ići na javnu raspravu, saopšteno je iz kabineta potpredsjednika Vlade Dritana Abazovića.\nIz kabineta Abazovića kazali su da je Zakon o porijeklu imovine jedan od najvažnijih šrafova u borbi protiv organizovanog kriminala i korupcije.\nKako su naveli, njegovo usvajanje će biti snažan zamajac u suzbijanju kriminalnih grupa, otkrivanju javnih funkcionera koji su imovinu stekli kroz korupciju.\n“Ali i jedan od najznačajnijih iskoraka sveukupnih reformi koje se tiču vladavine prava i evropskih integracija Crne Gore“, kaže se u saopštenju.\nIz Abazovićevog kabineta rekli su da Radna grupa za izradu Nacrta zakona o porijeklu imovine priprema normativna rješenja uz stručnu pomoć međunarodnih eksperata iz Velike Britanije, Italije i Slovenije.\n“Radna grupa će imati nacrt tih rješenja do 15. oktobra, kada će tekst ići na javnu raspravu”, navodi se u saopštenju.\nIz kabineta Abazovića dodali su da će zakon biti kompilacija propisa iz nekoliko različitih državnih sistema, usaglašen sa evropskom praksom i zakonima koji se primjenjuju u zemljama Evropske unije (EU).\n„Usvajanje i primjena zakona će jasno staviti do znanja da se raskinulo sa prethodnom političkom praksom i krenulo u efikasniju borbu protiv korupcije, što će građanima donijeti veći osjećaj pravde, a državi ogroman korak naprijed u pregovorima sa EU“, naveli su iz kabineta Vlade.\nIz kabineta Abazovića rekli su da je zakon o porijeklu imovine jedan od sistemskih zakona, koji su građanima obećani u sporazumu koji su tri lidera pobjedničkih koalicija potpisali u septembru prošle godine.


Foto (Clinton Global Initiative)\nU danu kada su razmenjene možda i najoštrije reči u regionu, a povodom situacije u Bosni i Hercegovini stvorene najavom održavanja referenduma o Danu Republike Srpske u tom entitetu, premijer Srbije Aleksandar Vučić i gradonačelnik Srebrenice Ćamil Duraković pomirljivo su govorili na panelu o budućnosti regiona uz svog domaćina Bila Klintona.\nPanel posvećen pomirenju u regionu 20 godina nakon Dejtona, u organizaciji Klinton fondacije, održan je u danu u kome se, kako je ocenila agencija AP, dogodila najžešća debata od rata 90-ih godina prošlog veka.\nIpak, u utorak uveče Vučić je poručio na panelu u Nujorku da su narodi u regionu potrebni jedni drugima, te da moraju da žive jedni s drugima, a ne jedni pored drugih i da će se u suprotnom suočiti sa katastrofom.\nVučić je ocenio da i u BiH, i u Srbiji, postoje oni koji pozivaju na nove sukobe.\nTo je, kako kaže, teška situacija u kojoj ne možete nikome ništa da objasnite, ali to je i realnost i zato je insistirao da napravi što je moguće više susreta i dogovora s Bošnjacima.\nInače, na panelu je pre Vučića i Durakovića svedočenje o zločinu u Srebrenici iznela Advija Ibrahimović, koja je tada ostala siroče.\nVučić je nakon njenog izlaganja rekao da Srbija priznaje bol bosanskog naroda i da je učinila sve što može da ljude koji su odgovorni za zločin u Srebrenici privede pravdi. U poslednjih godinu i po dana uhapšeno je 16 ljudi koji su bili uključeni u taj zločin, podsetio je on.\nVučić je dodao da, kao što među muslimanima ima puno žrtava i bola, i sa srpske strane ima sličnih priča.\nSrpski premijer je rekao da će uvek moći da priča sa Ćamilom Durakovićem, te da će Srbija učiniti sve što može da sačuva mir i stabilnost u regionu, ali je ocenio da je to sada možda teže nego pre godinu dana ili 20 godina i da postaje sve teže.\nDuraković: Trebalo nam je hrabrosti\nGradonačlenik Srebrenice Ćamil Duraković rekao da su i premijer Srbije Aleksandar Vučić, dolaskom u Potočare, i on sam, pružanjem ruke Vučiću među 7.000 grobova, iskazali hrabrost ali da bez toga nema pomirenja.\n"To je za njega lično bila teška odluka da dođe među 7.000 grobova i da kaže da mu je žao, i zato je hrabar čovek. i to ponavljam pred svima. A ni meni nije bilo lako da ga zagrlim među 7.000 grobova, ali sam to uradio, i zato sam i ja hrabar. Mnogi su me zbog toga kritikovali", rekao je Duraković.\nAli, svi ljudi na Balkanu koji misle da postoji alternativa miru, ne znaju da ako želimo pomirenje i bolju budućnost onda se moramo rukovati i zagrliti, poručio je Duraković\n"Umesto priče o prošlosti o tome ko je koga i kako ubio, da promenimo budućnost u narednih 100 godina. Premijer Vučić i ja imamo iste misli", rekao je Duraković.\nDomaćin panela, bivši američki predsednik Bil Klinton podsetio je i da su posle incidenta u Potočarima usledile posete rukovodstva BiH Beogradu i Vlade Srbije Srebrenici, što je, takođe, ocenio kao veoma hrabre korake u procesu pomirenja,\nSkup Klinton fondacije organizovan je u danu u kome se, prema oceni agencije AP, dogodila najžešća debata od rata 90-ih godina prošlog veka. Srbija je danas upozorila Bosnu da će stati u odbranu bosanskih Srba ako budu napadnuti, dok tenzije rastu na Balkanu uoči referenduma u RS, ocenjuje agencija AP u svojoj analizi.\nNajpre je ratni komandant Armije BiH, a danas penzioner, Sefer Halilović zapretio nestajanjem Republike Srpske ako referendum u RS bude sproveden jer, će to značiti "raspakivanje Dejtonskog mirovnog sporazuma" i "stupanje na snagu Ustava BiH".\n"Nikome ne pretimo, ali nikome nećemo dopustiti da odnese i deo BiH bez belaja", rekao je Halilović, gostujući na TV1.\nMinistar inostranih poslova Srbije Ivica Dačić rekao je danas da Srbija "svakako neće dozvoliti destrukciju ili vojni napad" na Republiku Srpsku, koja je stvorena na osnovu mirovnog sporazuma dogovorenog uz posredovanje SAD koji je podelio Bosnu.